ئاسایشی سلێمانی شۆفێرێكی تاكسی دەستگیركرد كە هەوڵیداوە دەستدرێژی بكاتە سەر دوو كچە خوێندكار، بەڵام پێش ئەوەی کارەکەی بکات یەکێک لە خوێندکارەکان خۆی فڕێدەداتە خوارەوە.\nلەراگەیەندراوێكدا بەرێوەبەرایەتی ئاسایشی سلێمانی ئاشکرای دەکات، لە ڕۆژی ( 3/11/2019 ) كەسێك بەناوی ( أ , م , غ ) لەدایك بوی ساڵی 1977 پیشەی شۆفێری تاكسی دەستگیرکراوە، بەتۆمەتی ئەوەی لەیەكێك لە گەڕەكەكانی ناوشاری سلێمانی هەوڵیداوە دەستدرێژیان بکاتە سەر.\nئاسایش رونی دەکاتەوە، دوو خوێندكاری كچ دەستیان لە ئۆتۆمبیلەكەی ڕاگرتوە بۆئەوەی بیان گەیەنێـتەوە ماڵی خۆیان پاش سەركەوتنیان بۆ ناو ئۆتۆمبیلەكە لەڕێگە لایداوە بەبیانوی قەرەباڵغی ڕێگەی ماڵی كچەكان و ووتەی سێکسی لەگەڵدا بەكارهێناون و تحرشی پێ كردون.\nئاسایش ئەوەشی راگەیاند "كاتێك سەرنشینەكان هەستیان كردووە كەنیازی خراپە ئەیەوێـت بەرەو دەرەوەی شاری سلێمانیان ببات، یەكێك لە كچەكان دەرگای ئۆتۆمبیلەكە دەكاتە وە وخۆی فڕێدەداتە خوارەوە و هاواردەكات، خەڵكی بە هانایانەوە دەڕۆن و پەیوەندی دەكەن".\nپاش گەشتنی هێزەكانی ئاسایشی سلێمانی بۆ شوێنی ڕووداوەكە، شۆفێرەكە دەستگیردەكەن، ڕوو بەڕووی یاسای دەكەنەوە، ئاسایش داواش لە هاوڵاتیان دەکات "وشیاربن و بەوریایەوە لەم كارە قێزەونانە ئاگادار بن".\n6978 جار بینراوە


په‌یامی سه‌ید ئه‌حسه‌ن عه‌له‌وی بۆ ڕۆژی جیهانیی زمانی دایکی – سایت رسمی مهندس احسن علوی\nموقعیت فعلی شما: آخرین خبرها په‌یامی سه‌ید ئه‌حسه‌ن عه‌له‌وی بۆ ڕۆژی جیهانیی زمانی دایکی\nپه‌یامی سه‌ید ئه‌حسه‌ن عه‌له‌وی بۆ ڕۆژی جیهانیی زمانی دایکی\nدسته: آخرین خبرها , اجتماعی , دانش و فناوری , سیاسی , فیلم و صوت\nدوشنبه - 27 فوریه 2017\nبه ناوی خوا\nپێناسی گه‌لان له جیهان، دروشمی نه‌ته‌وایه‌تی، ئامیانی ڕه‌گه‌زایه‌تی زمانه و به‌س. “مامۆستا هه‌ژار”\nپاراستن، گه‌شه‌پێدان و که‌ڵک وه‌رگرتن له زمانی دایکی و پەروەردەکردنی منداڵان و نه‌وه‌کانی داھاتوو بە زمانی زگماکی ئەرکی سەرشانی بەرەی ئێستا و لە سەروویانەوە دەوڵەتەکانی ئەو وڵاتانەیە کە فرە زمانی لە نیشتمانیاندا هەیە.\nخوای گەورە لە قورئانی پیرۆزدا دەفەرمێت:\n“يا أَيُّهَا النَّاسُ إِنَّا خَلَقْناکُمْ مِنْ ذَکَرٍ وَ أُنْثي وَ جَعَلْناکُمْ شُعُوباً وَ قَبائِلَ لِتَعارَفُوا إِنَّ أَکْرَمَکُمْ عِنْدَ اللَّهِ أَتْقاکُمْ إِنَّ اللَّهَ عَليمٌ خَبيرٌ” (حجرات 26)\n” ئێوەمان لە ژن و پیاوێک خەلق کرد و ئێوەمان بە شێوەی ڕەگەز و هۆزە جیاوازەکان دەرهێنا تا کوو یەکتر بناسن.”\nهەر بۆیە بەلای خوداوە هیچ نەتەوەیەک بە سەر هیچ نەتەوەیەکی تردا باڵاتر نییە و هەموویان بەلای خوای گەورەوە یەکسانین.\nلە یاسا نێودەوڵەتییەکاندا ڕۆژی 2ی ڕەشەمە بە ڕۆژی جیهانی زمانی دایکی ناسراوە و بە ڕاشکاوی جەخت لەسەر بەرپرسیاربوونی دەوڵەتەکان بۆ پاراستنی زمانی زگماکی نەتەوەکان کراوەتەوە.\nهەروەها یاسای بنەڕەتی ئێرانیش لە بڕگەی 15 دا دانی بەوەدا ناوە کە “که‌ڵک وه‌رگرتن له زمانی قه‌ومی و ناوچه‌یی له چاپه‌مه‌نییه‌کان، راگه‌یه‌نراوه گشتییه‌کان و فێر بوونی ئه‌ده‌بیات له قوتابخانه‌کان، له‌گه‌ڵ زمانی فارسیدا ئازاده.”\nئەمانە سەرە ڕای ئەو فەرموودە بەنرخەی ڕێبەری باڵای شۆرشی ئیسلامی ئێرانە کە لە سەفەرەکەیاندا بۆ کوردستان وتیان: زمانی کوردی سەروەتی نەتەوەییە.\nکەواتە هیچ پاساوێک بۆ کەمتەرخەمی ئەو بەرپرسانە نامێنێتەوە وا گرینگی بە پەروەردەی منداڵان بە زمانی کوردی نادەن و خۆیان دەبوێرن لە جێبەجێ کردنی یاسای بنەڕەتی.\nوەک نوێنەر و خزمەتگوزاری خەڵکی کوردستان داوا لە بەرپرسانی باڵای وڵات دەکەم هەست بە بەرپرسیارێتی یاسایی و نیشتمانی خۆیان بکەن و ئاوڕی زیاتر لە پاراستنی زمانی کوردی وەک زمانی چەندین میلیۆن کەس لە جیهان بدەنەوە و وەک ڕێبەری مەزنی وڵات بە سەروەتی نەتەوەیی بزانن.\nبێ گومان ڕێزگرتن لە زمانی زگماکی بە مانی ڕێزگرتن لە شوناس، کەسایەتی و ڕۆحی مرۆڤە.\nنوێنەری سنە، دیواندەرە و کامیاران لە


ترەمپ بۆ هەندێک وڵات: خۆتان نەوتهەڵگرەکانتان لە کەنداو بپارێزن\n7790 جار خوێندراوەتەوە\nدۆناڵد ترەمپ سەرۆکی ویلایەتە یەکگرتووەکانی ئەمریکا ڕایگەیاند، پێویستە لەسەر وڵاتانی دیکە خۆیان پارێزگاری لە کەشتییە نەوتهەڵگرەکانیان بکەین کە بە بەندەری هورمزدا تێپەڕ دەبن.\nلە توێتیکدا لە هەژماری خۆی لە تۆڕی کۆمەڵایەتی تویتەر سەرۆکی ئەمریکا ئەمڕۆ دووشەممە (٢٤ی حوزەیرانی ٢٠١٩)ڕایگەیاند "بۆچی ویلایەتە یەکگرتووەکانی ئەمریکا کەشتی وڵاتانی دیکە بپارێزێت، بێ هیچ بەرامبەر و قەرەبوویەک".\nترەمپە نوسویەتی " چین ٩١%ی نەوتەکەی لە بەندەری هورمزەوە دەستدەکەوێت، ژاپۆن ٦٢%ی نەوتەکەی لە هەمان شوێنەوە، زۆرینەی دەوڵەتان بە هەمان شێوە".\nپرسیاری ئەوەشی کردووە، ئیتر بۆچی ئەو ڕێگا ئاوییە بۆ بەرژەوەندی وڵاتانی دیکە بپارێزین، بێ ئەوەی هیچ قەرەبوویەک وەربگرین، بۆیە پێویستە لەسەر ئەو وڵاتانە خۆیان کەشتییەکانی خۆیان بپارێزن کە هەمیشە لە مەترسیدان.\nلە بەشێکی تری تویتەکەیدا ترەمپ ئاماژەی بەوەشکردووە، مانەوەی ئەمریکا لە ناوچەی کەنداو پێویست نییە، چونکە بە گوتەی خۆی وڵاتەکەی بووەتە گەورەترین بەرهەمهێنی وزە لە جیهاندا.\nئەو لێدوانە نوێیانەی ترەمپ لەکاتێکدا، لە ماوەی ڕابردوودا دوو جار لە ناوچەی کەنداو هێرشکرایە سەر چەند نەوتهەڵگرێکی وڵاتانی عەرەبی و بیانی و بەهۆیەوە ئاڵۆزییەکی زۆر کەوتە نێوان تاران و واشنتۆنەوە، بە شێوەیەک ئەمریکا بڕیاریدا هێزی سەربازیی زیاتری خۆی رەوانەی ناوچەکە بکات، بە مەبەستی پاراستنی بەرژەوەندییەکانی خۆی و هاوپەیمانەکانی لە مەترسی و هەڕەشەکانی تاران.


نامەیەکی کراوە بۆ سەرۆکی حکومەتی هەرێمی کوردستان نێچیرڤان بارزانی – Denegkan\nنامەیەکی کراوە بۆ سەرۆکی حکومەتی هەرێمی کوردستان نێچیرڤان بارزانی\nbydengekan\tFebruary 5, 2012\tسەردەشت عوسمان\nبەبۆنەی وەرگرتنەوەی پۆستی سەرۆکی حکومەتی هەرێمی کوردستانەوە، وەک عادەتی هەموو حکومەت و کابینەکانی پێشوو لە کوردستان لە پەیامی خۆتاندا کۆمەڵێک بەڵێنتان بە خەڵکی کوردستان داوە. بەڵام ئەم بەڵێنانە بەر لەوەی مەرەکەبی نووسینیان وشک بێتەوە ڕوبەڕوی پرسیاری گەورە دەبنەوە، یەکێک لەو پرسیارانەش کەیسی سەرکوتی ناڕازیان و کپ کردنەوەی دەنگە ئازادەکانی کوردستانە. نمونەیەکی بەرجەستەی ئەو پرسیارەش کە هەر لە یەکەمین ڕۆژەوە لەسەر مێزی ئێوەیە کەیسی فڕاندن و تیرۆرکردنی ڕۆژنامەنووس و خوێندکار سەردەشت عوسمانە..\nکارەساتی تیرۆری رۆژنامەنوس و قوتابی سەردەشت عوسمان. ئێستا ساڵێک و ٨ مانگ بەسەریدا تێئەپەرێت، حکومەت و دەزگا بەرپرسەکان لەبەرامبەر ئەو تاوانە گەورە و غەدرە گەورەیە بێدەربەست بوون. جگە لەوەش لێژنەی لێکۆڵینەوە لە دۆسیەی تیرۆری سەردەشت، بە دارشتنی سیناریۆیەکی هەڵبەستراو تاوانێکی گەورەی بە حەقی سەردەشت و خانەوادەکەی ئەنجامدا. هۆنینەوەی چیرۆک و سیناریۆیەکی وا دووبارە تیرۆرکردنەوەی سەردەشت و کەسایەتی سەردەشت و بریندارکردنەوەی ئێمە خانەوادەی سەردەشت و هاوڕێیان و خەڵکی کوردستان بوو.\nئێستا بە دوای ساڵێک و ٨ مانگ لە تیرۆری سەردەشت من دووبارە پێ لەسەر مافەکانی خۆمان وەک خانەوادەی سەردەشت و مافی سەرەتایی خەڵکی کوردستان لە ئازادی و پاراستنی ئەمنیەت و ژیانی تاکەکانی کوردستان دادەگرمەوە و تەئکید دەکەم کە ئەوانە سەرەتایی ترین ئەرکی هەر دەسەڵاتێکە چاوی لەوە بێت ڕەوایی و شەرعیەتی لەلایەن خەڵکەوە پێ ببەخشرێت. دەسەڵاتێک مافی ژیانی تاکەکانی کۆمەڵ نەپارێزێت ناتوانێت هیچ ڕەواییەکی هەبێت . لەم ڕوانگەیەوە من بۆ جاری چەندەم ئەم خواستانە لە بەرانبەر حکومەتی هەرێمی کوردستاندا ڕادەگەیەنمەوە:\n1. لیژنه‌یه‌کی پسپۆڕی بێلایه‌ن بە بەشداریی نوێنه‌رانی ڕێکخراوه نێو ده‌وڵه‌تیه‌کان‌و ڕۆژنامه‌نووسان‌و نوێنه‌رانی ڕێکخراوه مه‌ده‌نیه‌کان پێک بێت، که له لیژنه‌یه‌کی واشدا نوێنه‌رایه‌تی ئێمه وه‌ک خانەوادەی سه‌رده‌شت مانا‌و جێگای ده‌بێت.\n2. ئه‌و لێژنه‌یه ده‌سه‌لاتی ئه‌وه‌ی هه‌بێ چاوپێکه‌وتن له‌گه‌ل هه‌ر به‌رپرسێکی حکومه‌تی هه‌رێم و حیزبه‌کان بکات بۆ لێکۆڵینه‌وه و به‌دواداچوون.\n3. هەڵوەشانەوەی سیناریۆی لێژنەی لێکۆڵینەوە لە دۆسیەی تیرۆری سەردەشت عوسمان، لێکۆڵینەوە و لێپرسینەوە لە دارێژەرانی ئەو سیناریۆیە قێزەونە و دادگایکردنی ئەوانەی لە پشتی داڕشتنی ئەو سیناریۆیە بوون.\n4. لێکۆڵینەوە و لێپرسینەوە لەو کەس و دەزگایانەی لەدوای تیرۆری سەردەشت، هەڵساون بە هەڕەشە و فشارهێنان و ناڕەحەتکردنی خانەوادە و هاوڕێیانی سەردەشت عوسمان.\nبێدەربەستی لەبەرامبەر ئەم دۆسیە، خاڵێکی ڕەشە بە تەوێڵی دەسەڵات و حکومەتی هەرێمی کوردستان. وەڵامنەدانەوە ی ئەم دۆسیەیەش ئێوە دەخاتە بەردەم بەرپرسیاریەتییەکی مێژوویی گەورە.\nلە کۆتاییدا بە پێویستی ئەزانم ئەوەش بڵێم کە مه‌سه‌له‌ی سه‌رده‌شت ئێستا مه‌سه‌له‌ی منه وه‌ک برایەکی سه‌رده‌شت، په‌یوه‌ندی به ئه‌ندامانی تری خێزانه‌که‌مه‌وه نییه. هەر شتێک پەیوەستە بە مەسەلەی سەردەشت من لێی بەرپرسیارم.\n0046 76 26 40 455\nPrevious خوێندنه‌وه‌یه‌ک بۆ خوێندنه‌وه‌کانی به‌یاننامه‌که‌ی گۆڕان ..1\nNext كه تۆ هاتی …كاوه‌ی خه‌سره‌وكاوانی


ئێران: لاریجانی کراوەتە بەرپرسی گرێبەستی ٢٥ ساڵە لەگەڵ چین – کوردی – RojNews.News\n20/10/2020 - 12:06:27 pm\nسەرۆکی نوسینگەی سەرۆک کۆماریی ئێران ڕایگەیاند: عەلی لاریجانی لەلایەن حکومەتەوە کراوەتە بەرپرسی گرێبەستی هاوکاریی ٢٥ ساڵەی ئێران لەگەڵ چین.\nماوەیەک لەمەوبەر ئاشکرابوو کە دەسەڵاتی ئێران لەگەڵ چین گرێبەستێکی ٢٥ ساڵەی کردووە تێیدا ڕێگە بە چین دەدات سوود لە ناوچەکانی باشوری ئێران وەرگرێت بە تایبەتی چەند دوورگەیەک کە لە بواری ئابوریدا زۆر گرنگن، ئەمەش کاردانەوەیەکی زۆری لێکەوتەوە و بووە هۆی ناڕەزایەتی لەناو کۆمەڵگای ئێران، بەڵام دەسەڵات ڕەتیکردەوە کە ئەو ڕێککەوتنەی بەو شێوەیە کردبێت.\nبەڵام ئەمڕۆ مەحمود واعزی سەرۆکی نوسینگەی سەرۆک کۆماریی ئێران، ڕایگەیاند: داوامان لە عەلی لاریجانی سەرۆکی پێشووی پەرلەمان کردووە کە کارەکانی بۆ سەرپەرشتی گرێبەستی ٢٥ ساڵە لەگەڵ چین بەردەوام بکات و ئەویش قبوڵی کردووە.\nجێگەی ئاماژەیە، عەلی لاریجانی پێش کۆتاییهاتنی سەرۆکایەتی لە پەرلەمانی ئێران، لەگەڵ چەند وەزیرێکی کابینەکەی ڕۆحانی و سەرۆکی چەند کۆمسیۆنێکی پەرلەمان، سەردانی چینی کرد و لەگەڵ کاربەدەستانی ئەو وڵاتە کۆبووەوە.\nهەرچەند ئەم ڕێککەتنە ئەوەندەی دەسەڵاتی ئێران باسی دەکات، هێشتا بە شێوەی فەرمی واژۆ نەکراوە، بەڵام ڕەشنووسەکەی بووەتە جێی نیگەرانی خەڵک، چالاکوانان و چاودێرانی سیاسی لە ئەگەری ئەوەی چین دەست بگرێت بەسەر سەرچاوەکانی ئێراندا هۆشداریی دەدەن.\nعەلی لاریجانی بۆ ماوەی ١٢ ساڵ سەرۆکی پەرلەمان (ئەنجومەنی شورای ئیسلامی)ی ئێران بووە و بە یەکێک لە کەسە نزیکەکانی عەلی خامنەیی ڕێبەری ئایینی ئێران و سوپای پاسداران هەژمار دەکرێت.


وەزیرى بەرگرى: چل ئۆتۆمبێل ناتوانێت سوپاى عێراق بووەستێنێت\nوەزیری بەرگریی عێراق په‌یامێك ئاراسته‌ی حەشدی شەعبی ده‌كات و رایگه‌یاند: دەبێت چۆن هێزێك بێت، كە ئۆتۆمبیلەكانی دۆشکەی لەسەرە و ناتوانێت دەوڵەت و سوپا بترسێنیت.\nجومعە عیناد، وەزیری بەرگری عێراق، لە دیمانه‌یه‌كی تەلەفزیۆنیدا رایگەیاند: ئەوەی له به‌غدا روویدا زێدەڕۆییە بۆ سەر دەوڵەت، کێشەکە ئەوەیە ئەو زێدەڕۆییە لەلایەن رۆڵەکانی دەوڵەتەوە کرا، چونکە حەشدی شەعبی بەشێکە لە سیستمی ئەمنی ئه‌م وڵاته.\nوەزیری بەرگری ڕایگەیاند: ئەو ڕووداوانەی لەدوای دەستگیرکردنی سەرکردەکەی حەشدی شەعبی ڕوویدا هەڵەبوو، هەڵەش بە هەڵەیەکی دیكە چارەسەر ناکرێت، دەبوایە سەرکردەکانی حەشد بهاتنایە بۆلای من یان سەرۆک وەزیران ئەو كێشەیەمان بەشێوەیەكی دیكە باسبکردایە.\nگوتیشی: بە داخەوە هەندێک ئەوە بە ترس ناودەبەن، ئێمە هێزە چەکدارەکانین ئەگەر دژی یەک بجەنگین بابەتێکی ترسناک دەبێت، بەداخەوە هەندێک لایەن لە دوورەوە چاودێری دۆخەکە دەکات و هەوڵدەدات سووتەمەنی بەسەر ئاگرەکەدا بکات بۆ ئەوەی گڕبگرێت و ببێتە شەڕی ناوخۆ هەڵگیرسێت.\nوەزیری بەرگری لە رۆڵى حەشدی شه‌عبی لە رزگارکردنى عێراق لە دەستى داعش و رایگەیاند: حەشدى شەعبى پڕۆسەى رزگارکردنى خاکى داگیرکراوى ژێر دەستى داعشى ئاسانترکرد، بەڵام نابێت کەس وا بیر بکاتەوە كه سوپای عێراق به‌بێ حه‌شدی شه‌عبی ناوچه‌كه‌كانی ژێر ده‌ستی تیرۆریستانی داعشی پێ ئازاد نه‌كرێته‌وه، ئه‌مه بیركردنه‌وه‌یه‌كی هه‌ڵه‌یه، سوپای عێراق له‌وپه‌ڕی به‌هێزی دایه، گوتیشی: حەشدی شەعبی ڕۆڵێکی هەبوو لە ڕوبەڕوبوونەوەیان، بەڵام ئەوان عێراقییان ڕزگار نەکرد.\nلەبارەى کاردانەوەکانى حەشدى شەعبى و جوڵە چەکدارییەکانیانەوە، وەزیرى بەرگرى عێراق رایگه‌یاند: چل ئۆتۆمبێل ناتوانێت سوپاى عێراق بوەستێنێت، لە کاتێکدا تواناى سەربازى عێراق لە ئێستادا بەشێوەیەکە دەتوانێت شەڕى دەوڵەتێک بکات.


محەممەد عەلی کلای - ویکیپیدیا، ئینسایکڵۆپیدیای ئازاد\nکازییە‌س مارسیلوس کلای ناسراو بە محەممەد عەلی کلای (لە دایکبووی ١٧ی تشرینی دووەمی ساڵی ١٩٤٢ لە لویسڤیڵ، کێنتوکی - مردووی ٤ی حوزەیرانی ٢٠١٦) یاریزانێکی بۆکسێنی ئەمریکی بووە.\nکاسیوس مارسەلوس کلای\n١٧ی تشرینی دووەمی ساڵی ١٩٤٢\nلویس ڤیڵ، کەنتوکی، ویلایەتە یەکگرتووەکان\n٣ی حوزەیرانی ٢٠١٦\nمەزنترین، پاڵەوانی خەڵک\n٧ کچ و ٢ کوڕ\nمەدالیای زێڕ - ١٩٦٠ ڕۆما\nلە ١٧ی تشرینی دووەمی ساڵی ١٩٤٢ لە شاری لویسڤیڵ لە ولایەتی کێنتوکی لە دایکبووە، باوکی کە ھەڵگری ھەمان ناو بوو (کازیەس مارسیلوس کلای) کاری بۆیاخکردنی دەکرد و دایکی ئۆدێسا گرادی کلای وەک کارگوزار کاری دەکرد.\nلە ساڵی ١٩٦٣دا ھاتە سەر ئاینی ئیسلام و ناوی خۆی گۆری بە محەممەد علی کلای، لە ساڵی ١٩٧٥ بووە ھاتەر سەر مەزھەبی سوننە و ناوبراو زیاتر بەناوی محەممەد عەلی کلای ناوبانگی دەرکرد لە جیھاندا، ڕۆژی ٤ی حوزەیرانی ٢٠١٦ کۆچی دوایی کرد.\nمحەممەد علی کلای لە تەمەنی ١٢ ساڵیدا دەستی کرد بە وەرزشی بۆکسێن، بۆ ماوەی ٤ ساڵ لای ڕاھێنەر (چەک بۆداک) ڕاھێنانی بۆکسێنی کردوە، لە ساڵی ١٩٦٠ لە تەمەنی ١٨ ساڵیدا بەشداری یارەکانی ئۆڵۆمپی کردوە و مەدالیای زێری بەدەست ھێناوە، بەپێی ژیاننامەکەی کە لەلایەن خۆیەوە نوسراوە لە ساڵی ١٩٧٥ مەدالیاکەی ھەڵداوەتە ڕوباری (ئۆھایۆ)، بەپێی وتەکاتی ھۆکارەکەشی دەگەڕێتەوە بۆ پێنادی کارێکی چێشتخانەیەک بەھۆی ڕەگەزپەرستییەوە، پاشان لە یارییەکانی ئۆڵۆمپی ١٩٩٦دا شەرەفی داگرساندنی ئاگری ئۆلۆمپی پێدرا و وەک نیشانەیەک بۆ بەرەنگاربوونەوەی ڕەگەزپەرستی مەدالیایکی زێڕی پێبەخشرا.\nمحەممەد علی کلای کەسێکی ئاشتیخواز و دژ بە ڕەگەزپەرستی بوو، تەنانەت لە ساڵی ١٩٦٧دا خرایە زیندانییەوە بەھۆی ئامادەنەبوونی بۆ خزمەتکردنی سوپای ئەمریکی و بەشدارینەکردنی جەنگی ئەمریکا و ڤێتنام.\nمحەممەد علی کلای لەلایەن جیھانی وەرزشییەوە بە باشترین یاریزانی مێژووی بۆکسێن دەناسرێت، لە ژیانی وەرزشیدا ٦١ یاری بردووەتەوە و تەنھا ٥ جار دۆڕاوە و ھیچ کات بەرامبەر نەبووە. دەستکێشەکانی لە مۆزەخانەی (سمیسۆنیان)ـی بەناوبانگی ئەمەریکیدا پارێزراوە.\nلە ساڵی ١٩٨١ وازی لە وەرزشی بۆکسێن ھێنا و بڕیاری دا پێ بتێتە جیھانی سیاسەتەوە، لە ساڵی ١٩٨٤دا تووشی نەخۆشی (پارکینزۆن) بوو، پاشان لە ساڵی ٢٠٠٥دا مەدالیای ئاشتی پێشکەشکراوە لەلایەن (جۆرج بوش)ـی سەرۆکی ویلایەتە یەگرتووەکانی ئەو کاتە. لێ ئێستادا خانەنشین بووە و باوکی ٧ کچ و ٢ کوڕە.\n^ بەشداربووانی ویکیپیدیا، «محمد علی»، ویکیپیدیای عەرەبی. سەردان لە ٢٤ی تشرینی دووەمی ٢٠٢٠.\n^ "ژیاننامەی محەمەد عەلی کلای". ئەرشیڤ کراوە لە ئەسڵدا لە ٢٤ی تشرینی دووەمی ٢٠٢٠. لە ڕێکەوتی ٢٤ی تشرینی دووەمی ٢٠٢٠ ھێنراوە. پارامەترەکە |dead-url= پشتگوێ خرا (یارمەتی); بەدواداچوون بۆ ڕێکەوت بکە لە: |access-date=, |archive-date= (یارمەتی)\nکۆمنزی ویکیمیدیا، میدیای پەیوەندیدار بە محەممەد عەلی کلای تێدایە.\nوەرگیراو لە «https://ckb.wikipedia.org/w/index.php?title=محەممەد_عەلی_کلای&oldid=732508»\nدواجار لە ١٠:٢٧ی ٢٤ی تشرینی دووەمی ٢٠٢٠ دەستکاری کراوە\nئەم پەڕەیە دواجار لە ١٠:٢٧ی ٢٤ی تشرینی دووەمی ٢٠٢٠ نوێ کراوەتەوە.


19 November 2017 16:48\n17 ساڵ پێش ئێستا، ئەحمەد کایا، هونەرمەندی ناوداری کورد لە پاریس کۆچی دوایی کرد، بەڵام هێشتا دەنگەکەی لە گوێی زۆربەی هەوادارانی دەزرنگێتەوە.\nئەحمەد کایا بە گۆرانییە کۆمەڵایەتییەکانی لایەنگری خەڵکی ھەژار و کوردانی باکووری کوردستان دەکرد، هەر ئەم شێوازەی گۆرانیگوتن و لایەنگریکردن لە کەمینەکان، ببوە ھۆی ئەوەی خۆی لە زیندان ببینێتەوە و گۆرانییەکانیشی قەدەخەبکرێن.\nزیندان و ئەشکەنجەدان ئەحمەد کایایان ساردنەکردەوە لە کوردبوون، بۆیە لە ئاداری 1999، کاتێ خەڵاتی باشترین گۆرانی ساڵی لە بەرنامەیەکی تەلەفزیۆنی وەگرت، کوردبوونی خۆی راگەیاند و گوتی "من، گۆرانییەکی کوردیم لەناو ئەلبوومە تازەکەم داناوە، چونکە من بە رەسەن کوردم"، ئیدی ئەمە توڕەبوونی نەتەوەپەرستەکانی لێکەوتەوە و بە خائین تۆمەتباریان کرد.\nوەکو بنەماڵەکەی باسی دەکەن، کەس هێندەی ئەحمەد کایا هۆگر و شەیدای ئازادی و سەربەخۆیی نەبووە، کەسیش هێندەی ئەو ئازاری بێ وڵاتی نەچێشتووە، هەر ئەمەش وایکردووە رووبەڕووی سەتان مەترسی و ئەشکەنجە ببێتەوە.\nئەحمەد کایا لە ساڵی 1957 لە شاری مەلەدی باکووری کوردستان لەدایکبوو. لەگەڵ بنەماڵەکەی بە ھیوای ژیانێکی باشتر روویان کردووەتە ئیستەنبوڵ. ئەحمەد کایا لە ئیستەنبوڵ تێکەڵی سیاسەت بووە. لەگەڵ سیاسەتیش خۆی فێری میوزیک کردووە و، شیعری نووسیوە، لەپێناوی پەیداکردنی بژێوی ژیانیشیدا، ھەمووجۆرە کارێکی کردووە.\nلە ساڵی 1985 یەکەمین ئەلبوومی گۆرانی بەناوی "مەگری بچکۆل" بڵاوکردووەتەوە و پێشوازییەکی باشی لە لای خەڵک لێ کرا، بەڵام مەرگ رێگەی پێ نەدا لە کاری هونەری و ژیان بەردەام بێت، لە 16ـی نۆڤەمبەری ساڵی 2000 لە غەریبی و لە تەمەنی 43 ساڵیدا لە پاریس، کۆچی دوایی کرد.


کوژرانی زیاتر لە ٢٥ ئەسپی کاسبکاران لە پیرانشار – زاگرۆس پۆست\nماڵەوە / کوردستان / کوژرانی زیاتر لە ٢٥ ئەسپی کاسبکاران لە پیرانشار\nکوژرانی زیاتر لە ٢٥ ئەسپی کاسبکاران لە پیرانشار\nیه‌ك شه‌ممه 9 حوزه‌یران 2019\tکوردستان, هەواڵ 44 جار خوێنراوه‌ته‌وه\nزیاتر لە ٢٥ سەر ئەسپی کاسبکارانی شاری پیرانشار بە تەقەی ڕاستەوخۆی هێزە نیزامیەکانی ڕژیم کوژران.\nبەپێی هەواڵێ گەیشتوو بە ماڵپەڕی هەواڵی زاگرۆس پۆست؛ ڕۆژی شەممە، ١٨ی جۆزەردان، زیاتر لە ٢٥ سەر ئەسپی بارهەڵگری کاسبکاران لە گوندی “زێوکە” سەر بە شاری پیرانشار، بە تەقەی ڕاستەوخۆی هێزە نیزامیەکانی ڕژیم کوژراون.\nبە پێی سەرچاوەی هەواڵ؛ ٢٨ سەر ئەسپی بارهەڵگری کاسبکاران کوژراوە کە ساحیبانی ئەسڵی ئە ئەسپانە بەم جۆرەیە. “هەژار و ئاوارە ئاتەشبەرگ ومحەمەد شارستین، خەڵکی شاری پیرانشار و “عزیز ڕام”، خەڵکی گوندی سێڵوێ، بوون.\nلەم پەیوەندییەدا، هێزە نیزامیەکانی ڕژیم لە کوێستانی “مێرگە چەکۆ” سەر بەر شاری پیرانشار، دەیان ئەسپی بارهەڵگری کاسبکارانیان دایە بەر دەسڕێژی و کەلاکی ئەم ئەسپانەیان هەروا لە سروشتدا بەرەڵا کردووە.


٣٥هەزار کرێکاری ئێرانی لە کوردستانی باشوور بێکار بوون \nکرێکارانی پارێزگاکانی ڕۆژئاوای ئێران بەهۆی باروودۆخی خراپی ئابووری ئێران و بێکاری بەربڵاو بۆ بژێوی ژیان بەرەو شارەکانی کوردستانی باشوور دەڕۆن، بەڵام ئێستا بە هۆی قەیرانی کۆڕۆنا، هەزاران کڕێکاری ئێرانی بێکار بوون.\nبە پێی هەواڵنێری کاری ئێران"ئیلنا"، لەدوای بڵاوبوونەوەی ڤایرۆسی کۆڕۆنا و داخرانی سنوورەکانی عێراق، واتە لە ڕەشەممەی ساڵی ڕابردووەوە، ٣٥ هەزار کرێکاری ئێرانی نەیانتوانیوە خۆیان بە شارەکانی هەولێر و سلێمانی بگەیەنن و بێکار بوون.\nئەمە لە کاتێکدایە زیاتر لە ٥٠لەسەدی کرێکارانی پارێزگای کوردستان بێکارن و کرێکارانی بێکاریش کە لە عێراق گەڕاونەتەوە بەم ئامارە زیاد بووە.\nلە ساڵانی ڕابردوودا، بەشێکی بەرچاو لە کڕیکاران و وەستاکارە بە ئەزموونەکان لە شارەکانی پارێزگای ئێران بە هۆی بێکاری بەربڵاو، ڕوویان لە دەستفرۆشی و کۆڵبەری کردووە.\nبە پێی ئاماری فەرمی، نرخی بێکاری لە کوردستانی ڕۆژهەڵات لە زستانی ساڵی پێشوودا دوو هێندەی نرخی مام ناوەندی ئێران یانی ٢٠لەسەد و لە پارێزگای کرماشان زیاتر لە ١٧لەسەد بووە. ئەم ئامارە بە خراپ تر بوونی باروودۆخی ئابووری ئیران، هاوسانی ئابووری و بڵاوبوونەوەی ڤایرۆسی کۆڕۆنا قەیراناوی تر بووە.\nلە دوای ڕاوەستانی بەربڵاوی بیناسازی لە ساڵی ١٣٩٥ بەملاوە، شەپۆلی بێکاری کرێکارانی بیناسازی لە پارێزگاکانی ڕۆژئاوای ئێران دەستی پێکرد و بە دابەزینی نرخی پووڵی میللی ئێران و هاتنەخوارەوەی توانای کرێنی کرێکاران، کرێکاران ناچار بوون تا بۆ کاری ڕۆژانە بەرەو کوردستانی باشوور بڕۆن.\nئەم کرێکارانە بە هۆی ئەوەی کە بە مۆڵەتی یەک مانگە بەرەو کوردستانی باشوور دەڕۆن، لە هەر جۆرە داهاتێکی سێنفی وەکوو بیمە و لانیکەم حەقدەست بێبەشن. بەم حاڵەوە دابین کردنی ژیان لە ئاوا باروودۆخێکدا لە کوردستانی باشوور زیاتر لە حەقدەستی کار لە ئێراندایە.\nشاباز مەحموود موستەفا، ئەندامی لێژنەی بەرپرسایەتی سەندیکای کرێکارکانی کوردستانی باشوور دەڵێت: "کرێکارانی ئێران بە ناوی کار نایەنە ناو عێراق بە هۆی ئەوەی کە ئیجازەنامە و ئیقامەتیان نییە و لەگەڵ سەندیکای ئێمە لە پەیوەندی دا نین، ناتوانین ئیزنی کاریان پێبدەین."\nمیکائیل سدیقی، بەرپرسی ناوەندی ئەنجوومەنە سێنفییەکانی کرێکارانی کوردستانی ڕۆژهەڵات دەڵێت: "\nهەم کرێکارانی بیناسازی بێکارن هەم کۆڵبەرەکان. ٣٥هەزار بنەماڵەی کرێکارانی کۆچکردوو تووشی بێکاری و بێ پووڵی بوون، ئەمانە دەستفرۆشی دەکەن و بە شێوەی کاتی کار دەکەن."


لێدوانی بەکارھێنەر:Malband - ویکیپیدیا، ئینسایکڵۆپیدیای ئازاد\nبەخێرھاتی بۆ ویکیپیدیا Malband!\nویکیپیدیا ئینسایکڵۆپیدیایەکی ئازادی ئینتەرنێتییە کە بە دەستی بەشداربووانی خۆبەخشەوە لە سەرانسەری جیھاندا پێکدێت. سەیرکردن، لەبەرگرتنەوە و بەکارھێنانەوەی ناوەرۆکی ویکیپیدیا ئازادە. ویکیپیدیا دەستەی نووسەران یان چاودێرانی تایبەتی نییە و ھەموو کەس لە سەر ئینتەرنێت دەتوانێت دەستکاری و چاودێریی وتارەکانی بکات. ئەم ویکیپیدیایە کە بە شێوەزاری ناوەندی (سۆرانی) لە زمانی کوردی (Central Kurdish Branch) دەنووسرێت، لە ٢٠٠٩ەوە لە ویکیپیدیای کوردیی باکووری (کورمانجی) بە ھۆی چەند کێشەی تەکنیکی و زمانەوانییەوە جیا بووەتەوە و ئێستا ٢٦٬٥٩٢ وتار و ١٢٩ بەشداربووی چالاکی ھەیە.\nDIYAR DESIGN (لێدوان) ١٩:٥٠, ٢٣ تشرینی دووەم ٢٠١٣ (UTC)\nوەرگیراو لە «https://ckb.wikipedia.org/w/index.php?title=لێدوانی_بەکارھێنەر:Malband&oldid=370795»\nئەم پەڕەیە دواجار لە ١٩:٥٠ی ٢٣ی تشرینی دووەمی ٢٠١٣ نوێ کراوەتەوە.


گەشتێک بە ناو جەنگ و مەرگدا: چیرۆکی ڕزگارکردنی 200 ئۆکرانی بە ڤانێکی سوور\nکاتێک مانگی ڕابردوو هێزەکانی ڕووسیا گەمارۆکانی سەر شاری ماریوپولیان توندترکرد و مووشەکبارانیان دەکرد، میخایلۆ پۆریشێ شەش جار چووە ناو شارەکەوە بۆ گواستنەوە و ڕزگارکردنی هاوڵاتیان. بە ڕادەیەک کە جێی سەرسوڕمانە بە زیندووی ڕزگاری بووە سەرەڕای تێکشکاندنی ڤانە سورەکەی.\nئەو کوڕە ئۆکرانیە تەمەن 36 ساڵە کاتیخۆی یانەیەکی شەوانەی بەڕێوەدەبرد. دەڵێت توانیویەتی لەڕێی شەش گەشتی مەترسیدارەوە زیاتر لە 200 کەس رزگاربکات و ئەوانی دیکەش هاتونەتە پاڵ ئەو بۆ ئەوەی بڕۆن بۆ شارەکەی.\nڕووسیا لە هەفتەی ڕابردوودا ڕایگەیاند کۆنترۆڵی ئەو شارە وێرانبووە ستراتیژیەی کردووە. ماریوپول بەهۆی ئەو جەنگەوە دووچاری سەخترین هێرشەکان بۆوە. هەرچەندە هێشتا سەدان سەربازی ئۆکرانیا لە ژێرزەمین و پەناگەکانی کارگەکانی ئاسن و پۆڵادا ماونەتەوە. ئۆکرانیا دەڵێت نزیکەی 100,000 هاوڵاتی مەدەنی لەو شارەدا گیریان خواردووە.\nبە تایبەتی ئەو گەشتانە ڕێکدەخران، بۆ نمونە گەشتەکانی بوریشێ کە بوو بووە شادەماری ژیانی ئەو هاوڵاتیانەی کە برسێتی و تونیەێتی تەنگی پێهەڵچنی بوون و چەندین جار هەوڵی دروستکردنی ڕێڕەوی مرۆیی بۆ ڕزگارکردنی ئەو خەڵکە شکستیان هێنابوو.\nبوریشێ گوتیشی "کاتێک یەکەمجار چووم بۆ ئەوێ (لە 8 ی مانگی 3 دا) بوو، شارەکە وەک ئەوە وابوو نقومبووبێت لە چڕی دووکەڵ و ئاگردا. دوایەمین جار کە چووم تەنها خۆڵەمێش بوو، دیواری بیناکان وەک خەڵوز ڕەشبوو بوون."\nپوریشێ ڤیدیۆی گەشتەکانی لەسەر تۆڕە کۆمەڵایەتییەکان بڵاودەکردەوە و زیاتر سەرنجی جیهانی بۆ شارەکە ڕاکێشا. لەبەرئەوەی مۆبایل لەوێ کار ناکات بەهۆی ڕووخانی تاوەرەکانەوە، زانیاریەکان کەمتر بڵاودەبنەوە.\nئەو گوتیشی ڤانەکەی هاوڕێکانی بۆیان کڕیبوو بۆ ئەوەی خەڵکی پێ رزگار بکات. جامەکانی ئۆتۆمبیلەکە لە سێ لاوە و دەرگایەکی تەنیشتی بەهۆی هێرشێکەوە بەتەواوەتی شکان. بەڵام "سوپاس بۆ خوا کەس لە ناو ڤانەکەدا نەبوو."\nدوابەدوای هەر گەشتێک هەڵئەسان بە چاککردنەوەی ڤانەکە.\nئەو گوتیشی "ڤانەکە دووچاری بۆردومان و موشەکی هاوەنی بەرکەوتووە و تەقەمان لێکراوە، لە ڕاستیدا جێ شوێنی چەندین لێدراوی ئەو جەنگەی پێوەیە."\nئاماژەشی بەوەدا کە ماوەی هەشت کاتژمێری دەخایاند تەنها بۆئەوەی لەو ناوچانەی کە ڕووسەکان داگیریان کردبوو بڕۆین بۆ ماریوپۆل. دەبوایە بازگە سەربازییەکانمان تێپەڕاندایە و خۆمان دوورخستایەتەوە لە زەلکاوی قوڕ و تەرمەکانی ناو شارەکە و لە ڕاستیدا بەردەوام لە مینە چێنراوەکانیش دەترسایین.\nئاماژەشی بەوەدا کاتێک خۆی دەکرد بە ناو شارەکەدا هەوڵی دەدا سەیری ئەو تەرمانە نەکات کە لەسەر شەقامەکە بڵاوبووبونەوە یان کاتێک بە ناو پاشماوەی ئۆتۆمبێلە سوتاوەکاندا ڤانەکەی لێدەخوڕی هەوڵی دەدا سەیریان نەکات لە ترسی ئەوەی منداڵێک بە مردوویی ببینێت و ورەی دابەزێت و هەرەس بهێنێت.\nئەو گوتیشی خەڵک لە شەقامەکان، لە نزیک مۆڵەکان و بازاڕەکان و یانەکانی شەو و تەنانەت لە باخچەی ساوایان بە خاک سپێردرا بوون، هەندێک لاشەکانیان لە فەرشەوە پێچرابوو و لەسەر کورسیەکان بەجێیان هێشتبوون.\nئەو و کۆمەڵێک کارمەندی یانەی شەوانە کۆنەکەی لە نهۆمەکانی ژێرەوەی باڵەخانەکە پەناگەیەکیان دروستکردبوو بۆ نزیکەی 200 کەس. لەوێ خۆیان حەشاردابوو. کە کەسانی بەساڵاچوو و ئافرەتانی دووگیانیشی تیادابووە. دوای ئەوەی سەرەتا کارمەندانی یانەکەی رزگارکردووە، ئیتر دوابەدوای ئەوان ئەو خەڵکەشی ڕزگارکردووە کە لەوێ خۆیان حەشاردا بوو.


هێزی ئینشایەک - قەڵەم\nتاریخ ایجاد در دوشنبه, 17 دی 1397 17:04\nوە مرۆڤ چەندە ئەم خەیاڵانەی خۆش دەوێت و سەرەڕای ئەوەی بۆ سەدەمین و هەزارەمین جار سەری بە بەرددا دەدرێتەوە، بەڵام وازیان لێ ناهێنێ. ئەو مرۆڤەی دەیەوێ جیهان بکا بە خەیاڵ و بە فیلم،... وە بەڕاستیش دەیکا بە خەیاڵ و بە فیلم!\nئەمشەو کە شەوێکی هاوینیی گەرم و پڕ مێشوولەیە، پێم وابێ نیوەشەو بە بێ ئەوەی خەو بە کەسەوە و بە هیچ فریشتەیەکی جوانییەوە ببینم، شەیتانی بووم. لەبیرم دێ هەستم کرد خۆم تەڕ کرد، بەڵام ئەوەندە ماندوو بووم خەبەرم نەبووەوە. هەر ئەوەندەی بۆ چرکەیەک یان زیاتر هەستم بە دۆخێکی تر لە جەستەمدا و لە ناو جێ خەوەکەمدا کرد. ئەمشەو نە مێشوولەکان و نە شەیتانی بوونەکە نەیانتوانی بەئاگام بێنن. سبەی کە بە ئاگا هاتمەوە، بینیم راستە، شەیتانی ببووم. لە ناو شۆرتەکەم، سپییەکی رەق بە بۆنێکی تیژەوە خۆی بە ترۆپکی زەکەرمەوە لکاندبوو. لێکردنەوەی ئەگەرچی ئازاراوی بوو، بەڵام لێمکردەوە. ئارام ئارام. بە کێوە شەیتانی ببووم، نازانم. هیچ نایەتەوە بیرم. من تەنانەت خەوم بە هیچ شتێکی تریشەوە نەبینیبوو.\nمن ئەمشەو وەک گۆرانییە بە ناوبانگەکە 'خەیاڵاوی' ببووم. خەیاڵاوییەکی بێ مێژوو.\nهەڵدەستم. دەچم بۆ ئاودەست. خۆم دەگۆڕم. خۆم خاوێن دەکەمەوە. بەڵام حەمامم نیە خۆم بشۆرم. وەک دەڵێن دەبێ غوسڵ لە خۆم دەربکەم. چی بکەم چی نەکەم، دەچم تەنەکە پووتە شانزە کیلۆییەکەی تەنیشت ئاودەستەکە پڕدەکەم لە ئاو و سەر ئاوری دەخەم. بەڵام راوەستە، بەڕاستی من لەسەرمە غوسڵ لەخۆم دەربکەم؟ منێک کە هیچم لەبیر نایەت و دوواوێنەی دوێنێ لە مێشکمدا لێوانی ئاوێکە کە لە پێش خەوتنەکەمدا خواردبوومەوە؟ نا، لە سەرم نیە. ئەرێ، پێم وابێ لەسەرم نیە. من شەیتانی بووم بە بێ ویستی خۆم. بە بێ هیچ هاندەرێک. بگرە تا ئاوڕدەدەمەوە و لە بیرم دێ نەک چەند رۆژ، چەندین هەفتەیشە بیر و سەرنجم نەچووەتە سەر هیچ ژن و کچێک. ئەوان هەر بە خەیاڵیشمـدا نایەن. سڕاونەتەوە. رەنگە بڵێن پیاو نەبم. دەبێ بڵێم هەم و چاکیش هەم! دەبێ بڵێم ئەوەی کە ئەمشەو شەیتانی بوومە خۆی لە خۆیدا نیشانەی پیاوەتی منە. لێتان نەشارمەوە گەر هەڵکەوێ زۆریش پیاوم. بەڵام چونکە هەڵناکەوێ، مەجبوور نیم پیاوەتی خۆم بنوێنم. ئەم پیاوەتییەیش بۆ ئێوە و پێشکەش بە ئێوە! راوەستە! بۆ دەبێ پیاوەتی خۆم دەربخەم،... بۆ دەبێ بینوێنم؟... کەچی؟... چی بسەلمێنم؟ من پێم وایە ئەوانەی وا بەم شتەوە سەرقاڵن، دەبێ کێشەیان هەبێ. جا یا پیاو نین، یان هەن و نازانن هەن. یان تەنیا شتێک لە ژیانیاندا هەیانە ئەم جۆرە پیاوەتییەیە. یان ئەوەیکە لە ئاست پیاوە ریشنە چەکبەدەستەکانی سەرجادە ئەوەندە هەست بە ناپیاوی خۆیان دەکەن کە مەجبوورن پیاوەتی بەمەوە بگرن. جا بۆیە پیشکەش بە خۆیان بێت! گەر حەزیشیان لێیە ئەوا دەتوانن بەشەکەی منیش قەرزبکەن. بیبەن بۆ خۆیان. بە جیددی دەڵێم... درۆی تیا نیە. من ئامادەم پیاوەتییەکەی خۆم بدەم بە ئەوان. بەو مەرجەی کاتێک وەریانگرت بە ئاشکرا بیسەلمێنن پیاون!\nبگەڕێمەوە سەر رووداوی دوێ شەو. تەنەکە ئاوەکەم لەسەر ئاگرەکە هەڵگرت و وازم لە غوسڵ گرتن هێنا. لە جیاتی غوسڵ، سەروچاوم پێ شۆرد. گەر من بە بێ ئەوەی خۆم ئاگام لە خۆم بووبێ و شەیتانی بووبم، ئەوا مانای ئەوەیە کەسێکی تر هۆکارەکەیەتی. جا ئەو کەسەیشە بەرپرسیارەتی دەکەوێتە ئەستۆ. ئەوە دەبێ غوسڵ لەخۆی دەربکا. بەڵام کێ؟ هەرچی دەکەم ئەقڵم بە هیچ شتێک ناشکێ. من هیچ شتێکم نایەتەوە بیر.\nناشتا دەکەم و وەدەردەکەوم. کۆڵانە خۆڵاوییەکە دەبڕم و دەگەمە جادە. لێرە 'جادە چۆڵ و سێبەر بوو' ەکەی گۆرانییە بەناوبانگەکە ناخوا. نەک تەنیا چۆڵ و سێبەر نیە، بەڵکو هیچ 'لەپڕ' ێکیشی تیا دەست ناکەوێ. هەموو شتێ وەک رۆژانی پێشوو و ساڵانی پێشووە. سەیری ریزە دووکانەکانی ئەم بەراوبەر دەکەم. هەمان خاوەنەکان. هەمان مشتەریش. تەنیا گۆڕانێک کە دەبینرێ، ئەو لادەییانەن بەیانی زوو سواری جیپ و تویتاکان بوون و روویان کردووەتە شار. سەر بە هەموو کونێک دا دەکەن. من زۆریان سەرنج نادەمێ. لای من ئەوان هی دونیایەکی ترن. بگرە ئەوانیش بوونەتە بەشێک لەم تەسویرە کۆن و ئەبەدییە.\nتەسبێحە قەزوانە کۆنەکەم لە گیرفان دەردێنم و دەیگێڕم. دنکەکان لەناو پەنجەکانم سوڕدەخۆن و دەخزێن. لووسییەکەیان ئارامبەخشن. پەنجەکان و ناو لەپی دەستم چەند عادەتیان پێگرتووە. ئەوسا گوێم لە سڵاوی کەسێکە. بە بێ ئەوەی سەرهەڵبێنم دەڵێم "عەلەیکومەسەلام!" دڵنیام گوێی لێیە. ئەوەتەی لەبیرم دێ بەم وشەیە وەڵامی سڵاوم داوەتەوە. جارێکی تر لەبەر خۆم چەند جار دەیڵێمەوە "عەلەیکومەسەلام، عەلەیکومەسەلام...". وشەکە کتوپر لە بەر چاومدا زۆر غەریب دەنوێنێ،... بە بێ هیچ مانایەک. وە بەڕاستی ماناکان لە کوێوە دێن! ئەوسا دیسان بیری غوسڵ دەکەومەوە. لەبەر خۆمەوە دەێلێـم و دەیڵێمەوە "غوسڵ، غوسڵ،... " ئەوسا مانای غوسڵیش لە ناو زەینمدا وندەبێ. ئەوەی ئەم بەیانییە لە لای من دەمێنێتەوە، خۆمم و ئەو جادەیەی وا لەبەر دەممدا راکشاوە و،... منیش بەڵێنە وەک هەمیشە ئەم سەراوسەرێکی بکەم. شارە بچووکەکان وان. جۆرێک لە پێوەندی و خۆشەویستیی توند و تۆڵ لە نێوان تۆ و شتە بێ ماناکانی دەورووبەرت دروستدەبێ. ئەو پێوەندی و خۆشەویستییەی جاری وایە هەر لە خۆوە راتدەکێشێ و بێ هۆ پیاسەت پێدەکا.\nمن ئەم بەیانییە لە دووای شەیتانی بوونێکی نەخوازراو خەریكی پیاسەیەکی نەخوازراویشم.\nهەوا خۆشە و ژاوەژاوەکان سەرەڕای ئەوەی من سەر هەڵنابڕم، لە هەموو شوێنێکەوە دێنە گوێ. سەرەڕای ئەوەی من بە ئەسپایی دەڕۆیشتم و سەرم هەڵنەدەبڕی بۆ شاخی بەرز و خانووی تازە و دونیای جوان، بەڵام هەر لە خۆوە دڵنیا بووم کە کتوپڕ لاشەی سست ودڵی کەیلی پڕ ئاواتم بەتووش بەژنێکی پەری ئاساوە دەبێ، کە لەگەڵ ئەوەی لە عابا ئاڵا بوو لە دیمەنی شیرینی ئاشکرا بوو!\nدەڕۆم و دەڕۆم، بەڵام خەیاڵی رووداوەکەی دەوێ شەو بەرم نادا. ئاخر بۆ دەبێ بە بێ ئەوەی هیچ خەوێک ببینم شەیتانی ببم! نا، ناکرێ،... شتێک هەڵە بوو.\nمەیدانە بەناوبانگەکەی ناوەڕاستی شار دەبەزێنم و دەگەمە بەشی باکووری شار. زۆر سەیرە، لێرەوە حاڵ و هەوا دەگۆڕدرێ. هەم زاراوەی خەڵک جۆرێکی ترە و هەم کلتوریان. گەڕەکی سەرو و گەڕەکی خواروو! ئەمە ئەو ناوانەن وا شار دەکەن بە دوو بەشەوە و لەیەک جیایان دەکەنەوە. هە،... تەنانەت شارە بچووکەکانیش دەتوانرێن دابەش بکرێن. دونیا لەسەر دابەش کردن راوەستاوە. ئەمە دەکەین بۆ ئەوەی بتوانین یەکتر بناسینەوە. عابابەسەرکردنیش جۆرێکە لەم ناسینەوەیە. بگرە شەیتانی بوونیش.\nئەوسا دەگەمە یەکەمین بینای بەرز کە قەدیم سینەما بوو. لەم بەشەی شار دوو سینەما هەبوو. پێتان سەیر نەبێ کە هەر دوو سینەماکە لە گەڕەکی خواروو بوو! بە گوێرەی ئەوانەی لە گەڕەکی سەروو دەژیان، ئەمە لەبەر ئەوەی سووک و سەلیمەکان لەم بەشەی شاردا دەژیان! لەبەر خۆمەوە سەرێک رادەوەشێنم. من لەگەڵ ئەوەی لەم دابەشکردنانە تێناگەم، بەڵام لە هەمان کاتدا حەزیشم لێیەتی. گەر ئەوان نەبن ئەوا دونیا چەندە یەکڕەنگ و یەک جۆر دەبوو. دەبووە ناخۆشترین شوێن بۆ ژیان،... بگرە یەکجار ناخۆشتر لە ئیستایش.\nلەبەر سینەماکەدا رادەوەستم. بینایەکی پەرپوت، کۆن و کەلاوە ئاسا کە هەنووکە جێگای جنۆکە و رۆحەکانە. ئەو جنۆکە و رۆحانەی بەردەوام لەوێ لە ژوورەوە دادەنیشن و فیلمە کۆنەکان دوور لە چاوی پیاوە ریشنە توڕە چەک بەدەستەکان دووبارەو دووبارە سەیر دەکەنەوە. بە چەپڵەلێدان و هەلهەلە و بزەوە،... بە بێ کولا و ساندویچ. بە بێ گوڵەبەڕۆژە و فندەق و پستە تەقاندن. زۆر کەس دەڵێن بە شەوانە گوێیان لە دەنگەدەنگەکان بووە،... کاتێک لێرەوە تێپەڕیون. منیش رادەوەستم و یادی کۆن دەکەمەوە. وێنە رەنگاوڕەنگەکانی ساڵانم دێنەوە یاد. حاڵ و هەوای تایبەتی ناو هۆڵەکان. ئیعجازی سینەما و فیلم، کاتێک پێمان دەڵێن ژیان دەکرێ جۆرێکی تریش بێت، جۆرێک کە تەنیا وەک فیلم و خەیاڵ دەمێنێتەوە. وە مرۆڤ چەندە ئەم خەیاڵانەی خۆش دەوێت و سەرەڕای ئەوەی بۆ سەدەمین و هەزارەمین جار سەری بە بەرددا دەدرێتەوە، بەڵام وازیان لێ ناهێنێ. ئەو مرۆڤەی دەیەوێ جیهان بکا بە خەیاڵ و بە فیلم،... وە بەڕاستیش دەیکا بە خەیاڵ و بە فیلم!\nچاو لە دیوارە بەتاڵەکان هەڵدەگرم و وەڕێ دەکەومەوە. هێشتا چەند هەنگاوێکم هەڵنەهێناوە کە چەخماخەی بیر یاخود بیرەوەرییەک ئاسمانی ناو بیرم رووناک دەکاتەوە. فیلمێکی شەڕم دێتەوە بیر کە کاتی خۆی لێرە لەم سینەمایەدا بینیبووم. فیلمێکی شەڕی دووهەمی جیهان.\nمن هەمیشە حەزم بەم جۆرە فیلمانە بووە. ئەو فیلمانەی تێکەڵێکن لە ترس، هومێد، تێکۆشان، شکست، سەرکەوتن و... خەون. ئەو فیلمانەی یەکجار جیاوازن لەم راستە شەقامە بێ مانایە و خەڵکانی نێوانی،... لەو کۆڵانانەی لە ترسی پیاوە ریشنە چەک بەدەستەکان، عابا بەسەرێکیش دەست ناکەوێ.\nباشە بەڕاست من بۆ دوێ شەو شەیتانی بووم؟\nمەلای گەڕەک وەک هەموو مەلاکانی تر دەڵێ غوسڵ دەرکردن واجبە، دەڵێ دەبێ سێ جار سەرت لە بنی ئاو هەڵکێشی لەگەڵ وتنەوەی ئەو رستەیەی وا پیسییەکە راودەنێ و جەستە خاوێن دەکاتەوە. بەڵام مەگەر دەکرێ پیاو بە بێ ئەوەی نیازی بووبێ، بەتووش پیسی و گوناح و تاوانەوە بێت! شتی وانابێ. لای من ئەمە هەڵەیە،... لای من. پیسی و گوناح تەنیا ئەو کاتە مانا پەیدادەکا وا مرۆڤ بە قەستەوە دەیکا،... ئا بە قەستەوە.\nلەبیرم دێ فیلمەکە پڕی شەڕبوو. پڕی ئەو مرۆڤانەی بڕیاریان دابوو جیهان بە کەیفی خۆیان بگۆڕن. یاخود ئەو مرۆڤانەی وا بڕیاریان دابوو بەرەوڕووی ئەوانەی ببنەوە وا دەیانویست جیهان بە کەیفی خۆیان بگۆڕن. ئەو مرۆڤانەی بڕواناکەم بە حەز و بێ حەز دەرفەتی ئەوەیان هەبووبێ نیوەشەوێک خۆیان تەڕبکەن و بۆ سبەی کون بە کون بەشوێن ئاودابگەڕێن بۆ ئەوەی خۆیان خاوێن بکەنەوە.\nلەم بیرانەدا بووم و هێشتا چەند هەنگاوێک دوور نەکەوتبوومەوە کە شتێکی نادیار مێشکمی گەزی. خەونێک، خەیاڵێک بە ئاستم هاتەوە یادم. ئا،... وەک بڵێی من دوێ شەو لە راستیدا خەوم بینیبوو، خەوێک کە لەبیرم نەمابوو. خەوێک کە بە جۆرێک لە جۆرەکان منی بیری فیلمەکە دەخستەوە. بۆ ئەوەی باشتر وردببمەوە، راوەستام و دەستم خستە ژێر چەناکەم،... بەڵام بێ سوود بوو. وێنە لێڵەکە لە ناو زەینم دا روون نەدەبووەوە. بەڵام هاتمە سەر ئەو راستییەی کە بەشێک لە هۆکاری شەیتانی بوونەکەی من دەگەڕایەوە سەر ئەو فیلمە، فیلمەکەی ساڵانی ساڵ لەوەبەر. ئەو فیلمەی تا من لە بیرم مابێ هیچ وێنەیەکی وەها هەڵخرێنەری تیانەبوو!\nبەڕاست من بۆ دوێ شەو شەیتانی بووم؟ منێک کە هیچ شتێک، وەک گۆرانییە بەناوبانگەکە دەڵێ، ناکەوێتە بەر شەپۆلی هەستم... ها، بۆ؟ بڵێی خودی شەیتان نەبووبێ کە لە جیاتی من شەیتانی بوو و بەڵام وای بە من قەبڵاند کە ئەوە منم؟! نەکا ئەویش بەقەدەر خەڵکی ئەم شارە لە مەلاکەی گەڕەک و لە پیاوە ریشنە چەکبەدەستەکان دەترسێ؟\nچی بنووسم،... خوا هێزی ئینشایەکیشی نەداینێ!\nفرت و فێڵی سەگ و رێوی٢\nلە دەوری رێوی رێوی دەهات و دەچوو. جار وبار سەرەگۆچانێک یان نووکە شەقێکی دەگەیاندە رێوی. دەیگوت: "وامئەزانی خەونە، بەڵام خەونیش نیە زۆر راستە. چەند ساڵە چاوەڕوانی ئەم رۆژەم، ئەویش بە مردوویی!" تازە دڵنیام کاری تەواوە.


ڕۆژی قۆدس بووە ڕۆژی گاڵتەجاڕ بۆ کۆماری ئیسلامی\n12:09 - 19 جۆزەردان 2718\nکوردستان میدیا: لە دوایین هەینی مانگی ڕەمەزاندا کە کۆماری ئیسلامی وەک ڕۆژی قۆدس ناودێری کردووە، ڕێژیم بووە گاڵتەجاڕ و خەڵک وەک دەرفەت بۆ دەربڕینی ناڕەزایەتی لەهەمبەر دەسەڵاتی تاران کەڵکیان لێوەرگرت.\nلە دوایین هەینی مانگی رەمەزاندا کە وەک نەریتی ساڵانە، کۆماری ئیسلامی هەوڵ دەدات لەم ڕۆژەدا شەڕفرۆشی و دوژمنایەتییەکانی خۆی بەرامبەر بە دەوڵەتی ئیسرائیل دەرببڕێت و پەرە بە فەرهەنگی شەڕخوازی لەنێو گەلانی ئێران بدات، سەرئێشەیەکی نوێی بۆ ساز بوو.\nبەپێی دوایین گرتە ڤیدیۆییەکان کە لە تۆڕە کۆمەڵایەتییەکاندا بڵاو بوونەتەوە پاش ئەوەیکە ڕێژیم بە هەرەشەکردن و بە زۆرەملی خەڵکی هێنابووە سەر شەقامەکان تاکوو لەدژی ئیسرائیل و ئامریکا و بۆ پشتیوانی لە سیاسەتەکانی کۆماری ئیسلامی دروشم بدەن، خەڵک لەم دەرفەتە کەڵكیان وەرگرت بۆ نیشاندانی بێزارییان لە ڕێژیم و بە دانی دروشمی بەپێچەوانە دەسەڵاتی تارانیان بە چالشدا کێشا و بە دانی دروشم لەدژی کۆماری ئیسلامی و هێنانەئارای ویستەکانی خۆیان رێژیمیان دەستەوەستان هێشتەوە.\nلە بەندەری ماهشەهر خەڵکی بەشدار لە ڕێپێوانی ڕۆژی قۆدس بە هەڵگرتنی پلاکاردگەلێک کە لەسەریان درووشمی وەک "خوێن دەدەین بەڵام خاک نادەین" ناڕەزایەتی خۆیان لەهەمبەر بڕیاری ڕێژیم بۆ پارچەپارچە کردنی شارەکەیان دەربڕی.\nهەروەها لە یەکێک لە گرتە ڤیدیۆییەکاندا ئاخوندێکی گەنج نیشان دەدرێت کە بە هەڵگرتنی نووسراوەیەک ئێعترازی خۆی لەهەمبەر سیاسەتە دژەخەڵکییەکانی ڕێژیم دەربڕیوە و نووسیویەتی: خۆزگە ڕۆژێکیش بۆ پشتیوانی لە خەڵکی زوڵملێکراوی ئێرانیشمان دەبوو.\nیان لە ڕێپێوانەکانی تاراندا کاتێک خەڵک چاویان بە عەلی ئەکبەر ساڵحی سەرۆکی دەزگای وزەی ناوکی کەوت لەباتی دروشم لەدژی ئیسرائیل و ئامریکا وتیان: "مرگ بر صالحی" و ئەوپەڕی سووکایەتییان پێکرد.\nهەروها لە گرتەیەکی دیکەدا لەحاڵێکدا کە بەسیجی و سپاییەکان درووشمی مەرگ بۆ ئیسرائیل دەڵێنەوە، خەڵکی ئاسایی بەڵام وەزاڵەهاتوو دەڵێن مەرگ بۆ خامنەیی.\nهەروەها بەپێی ڕاپۆرتێک کە بەدەست کوردستان میدیا گەیشتووە، لە شارەکانی کوردستاندا ڕێژەیەکی زۆر کەم لە خودی کارمەندانی حکومەتی بەشدار بوون کە بەبەراورد لەگەڵ ساڵانی ڕابردوو جێگەی سرنج بوو.


ڕەنگە ئەپڵ کامێرای پێشەوەی ئایفۆنە نوێیەکانی ئەمساڵ باشتر بکات – کەی ئای تی ئێن\nڕەنگە ئەپڵ کامێرای پێشەوەی ئایفۆنە نوێیەکانی ئەمساڵ باشتر بکات\nکاتی بەردەستکردنی ئایفۆنە نوێیەکانی ئەمساڵ تا دێت نزیکتر دەبێتەوە، بەم بۆنەیەوەش پێگە و کەسایەتییە پێشبینیکەرەکان دەکەونە پێشبینی کردن. ئەمجارە بەڕێز Ming-Chi Kuo پێشبینییەکی بەهێز دەکات سەبارەت بە کامێرای پێشەوەی ئایفۆنە نوێیەکانی ئەمساڵ.\nلە ڕاپۆرتێکدا بەڕێز Ming-Chi Kuo پێشبینی دەکات ئایفۆنە نوێیەکانی ئەمساڵ قەبارەیان 5.8 و 6.1 و 6.5 ئینج ببن هاوشێوەی ئایفۆنەکانی ساڵی ڕابردوو. هەروەها ڕوونی کامێرای پێشەوەی هەرسێکیان 12 مێگاپێکسڵ ببن و کامێراکانیان خاوەن تایبەتمەندی CIS ببن، وە لە لایەن کۆمپانیای سۆنیەوە بەرهەم بهێندرێن. هەروەها پێشبینی دەکات ئەپڵ هاوێنەیەکی کەمێک بچووک بۆ کامێرای ئایفۆنە نوێیەکان زیاد بکات بە مەبەستی یارمەتیدان لە کارامەیی لە ڕووناکی کەمدا.\nهەمان کەسایەتی پێشبینی دەکات ئەپڵ ڕووپۆشی ڕەش بۆ کامێرای پێشەوەی ئایفۆنە نوێیەکان بەکاربهێنێت. تاوەکو کامێراکە گونجاندن درووست بکات لەگەڵ دەرەوەدا. گۆڕانکارییەکەی ئەپڵ لە کامێرای پێشەوەی ئایفۆندا بە گۆڕانکارییەکی گەورە هەژمار دەکرێت، چونکە چەند ساڵێکە ڕوونی کامێرای پێشەوەی ئایفۆنەکان 7 مێگاپێکسڵن.\nپێشووتر پێشبینی دەکرا کە ئایفۆنە نوێیەکانی ئەمساڵ خاوەن 3 هاوێنەی کامێرا بن لە پشتەوە، ئەوەتا پێشبینی بۆ کامێرای پێشەوەش کرا. ڕەنگە ئەمساڵ ببێتە ساڵی گۆڕانکاری ڕیشەیی لە کامێرا لە لایەن ئەپڵەوە.\nتاگەکان Apple ئایفۆن ئایفۆنی نوێ ئەپڵ iphone پێشبینی


پارتی کارتی دەنگدانی بۆ هێزەکانی لەشکری رۆژ دروستکردوە – لڤین پرێس\nهێزەکانی پێشمەرگەی رۆژ، کە پێشمەرگەکانی خەڵکی رۆژئاوای کوردستانن، لەلایەن پارتی دیموکراتی کوردستانەوە ئامادە کراون کە لەرۆژی هەڵبژاردنی پێش وەختەی عێراق بەشداری لەهەڵبژاردنەکان بکەن و لەبەرژەوەندی پارتی دیموکراتی کوردستان دەنگ بدەن.\nسەرچاوەیەکی ئاگادار لەناو هێزەکانی پێشمەرگەی رۆژ بەبوار نیوزی راگەیاندوە، ” تەواوی ئەندامانی لەشکری رۆژ ناسنامەو جنیسەی عێراقیان بۆ دروستکراوەو ئامادەکراون بۆ ئەوەی لەرۆژی هەڵبژاردن بەشداری هەڵبژاردن بکەن”.\nماڵپەرەکە لە زاری سەرچاوەکەوە زانیاری زیاتری ئاشکرا کردووە و ڕایگەیاندوە،” “تەواوی ئەندامانی لەشکری رۆژ ناسنامەو جنیسەی عێراقیان بۆ دروستکراوەو ئامادەکراون بۆ ئەوەی لەرۆژی هەڵبژاردن بەشداری هەڵبژاردن بکەن”.\nهەروەها لە هەواڵەکەداهاتوە،” پێشمەرگەکانی لەشکری رۆژ جگە لەوەی خاوەنی ناسنامەو جنیسەی عێراقین لەهەمان کاتدا، کارتی زانیاری و پسولەی خۆراکیشیان بۆ دروستکراوە. بەو بەڵگەنامە فەڕمیانەش کارتی دەنگدانیشییان بۆ دروستکراوە”.\nسەبارەت بە ژمارەی پێشمەرگەکان، سەرچاوەکە وتویەتی،” ژمارەی ئەو پێشمەرگانەی ڕەگەزنامەی عێراقی و کارتی دەنگدانیان بۆ دروستکراوە، زیاترە لە 2 هەزار پێشمەرگەو زۆربەیان دەنگەکانیان لەبازنەی یەک و دوی پارێزگای دهۆکە”.\nبەپێی دەستوری عێراقی تەنیا هاوڵاتی عێراق مافی دەنگدانی هەیە بۆ هەڵبژاردنی ئەنجومەنی نوێنەرانی عێراق، و دەبێت هەڵگری رەگەزنامەی عێراقی بێت، بەڵام ئەندامانی لەشکری رۆژ خەڵکی شارەکانی کوردستانی سوریان و بەپێی دەستوری عێراق، هاوڵاتی عێراقی نین.


کۆتایی هاتنی کونفڕانسی توێژینەوەی زمان و وێژەی کوردی و فارسی - جام کوردی\nبە بەشداریی زانکۆی کوردستان و زانکۆکانی هەرێم لە سنە بەڕێوە چوو؛\nکۆتایی هاتنی کونفڕانسی توێژینەوەی زمان و وێژەی کوردی و فارسی\nدووهەمین کۆنفرانسی توێژینەوەی زمان و وێژەی کوردی و فارسی بە ناوی "کۆنفڕانسی زمان و بۆتیقا" بە بەشداریی زانکۆی کوردستان و سێ زانکۆی هەرێمی کوردستانی عێراق، لە شاری سنە کۆتایی بە کارەکانی هێنا.\nبە پێی ڕاپۆرتی جام کوردی، "کۆنفڕانسی زمان و بۆتیقا" بە شێوەی هاوبەش لە نێوان زانکۆی کوردستانی ئێران و زانکۆکانی سلێمانی، ڕاپەڕین و سەڵاحەدین لە هەرێمی کوردستان ڕۆژانی ۱۹ و ۲۰ی جۆزەردان بەڕێوە چوو.\nئامانج لە بەڕێوەچوونی ئەم کۆنفڕانسە بە هەڵگرتنی هەنگاوێکی تر بەرەو لێکۆڵینەوەی ئاکادیمیک و زانستییانە و هەروەها ناساندن و ڕوون کردنەوەی لایەنەکانی زمان و وێژە و فۆلکلۆری کوردی و بەرەو پێش بردنی ڕەوتی لێکۆڵینەوەی زانستی بە زمانی کوردی ڕاگەیێندرا کە تێیدا توێژەران و شارەزایانی زمان و وێژەی کوردی و فارسی دوایین دەستکەوتە توێژینەوەیی و زانستیەکانی خۆیان بە شێوەی وتار خوێندەوە و لە کۆتاییدا و بە ڕای لێژنەی داوەران وتارە هەڵبژێردراوەکان ناسێندران و خەڵات کران.\nکۆنفڕانسەکە بە هەر دوو زمانی کوردی و فارسی بەڕێوە چوو و ڕەحمەت سادقی سەرۆکی زانکۆی کوردستان لە وتارێکدا کە پێشکەشی کرد جەختی لە سەر ئەوە کردەوە کە ئەو کۆنفڕانسە هاوبەشانە دەرفەتن بۆ کۆکردنەوە و یەکخستنی دوایین پێشکەوتنی زانستی، ئەدەبی و فەرهەنگیی نێوان زانکۆکانی کوردستانی ئێران و زانکۆکانی هەرێمی کوردستان و هەر بۆیە هەوڵی بەڕێوەبردنی ئەو کۆنفڕانسەیان لەگەڵ زانکۆکانی سەڵاحەدین و ڕاپەڕین بە شێوەی هاوبەش داوە.\nناوبراو ئاماژەی بە کرانەوەی بەشی زمان و ئەدەبی کوردی لە کۆلیژی ئەدەبی زانکۆی کوردستان لە شاری سنە کرد و وتی: ئەو بەشە لە ساڵی 1384ی هەتاوی کراوەتەوە و بە گشتیی 160 خوێندکاری لەخۆگرتووە.\nوتیشی: بەشی زمان و ئەدەبی کوردی لە کۆلیژی ئەدەبی لە گەڵ توێژینگەی کوردستانناسی، مەکۆی توێژینەوە و لێکۆڵینەوە لە وێژە و مێژوو و فەرهەنگی کوردین.\nلای خۆیەوە پڕۆفیسۆر ئەحمەد پارسا بڕیاردەری زانستیی کۆنفڕانسەکە لە وتارێکدا وێڕای ئاماژە بە چۆنیەتیی بەڕێوەبردنی کۆنفڕانسەکە وتی: 137 وتار لە 44 زانکۆی ئێران و دەرەوەی ئەم وڵاتە گەیشتنە ذەبیرخانەی کۆنفڕانس و 116 وتار بۆ خوێندنەوە یان پۆستەر هەڵبژێردران.\nلە بەشێکی دیکەی کۆنفڕانسی زمان و ئەدەبی کوردی و فارسی لە سنە، حسێن ئەحمەد نوێنەری زانکۆی ڕاپەڕین وتارێکی پێشکەش کرد و ئاماژەی بە گرێبەستی هاوکاریی نێوان زانکۆی ڕاپەڕین و زانکۆی کوردستان کرد کە پێش چوار ساڵ واژ کراوە و جەختی کرد کە ئەو کۆنفڕانسە یەکێک لە بەرهەمەکانی ئەو ڕێککەوتنەیە.\nوتیشی: پێشتر فەقێ و مەلای حوجرە و مزگەوتەکان خزمەتی زمان و ئەدەبی کوردییان کردووە و ئێستاش زانکۆکان لەسەریانە ببنە مەکۆی گەشەپێدانی زمانەکە.\nنوێنەری زانکۆی ڕاپەڕین هیوای ئەوەشی خواست لەو کۆنفڕانسەدا بەشێکی خەسارەکانی زمان و ئەدەب بخرێنە ڕوو و چارەسەریان بۆ بدۆزرێتەوە.\nڕاشیگەیاند کە زمانەکانی کوردی و فارسی لق و پۆپی یەک دارن و پێشتریش زمانی فارسی و عەرەبی لە حوجرەکان وتراوەنەتەوە بۆیە زمانێکی ئاشنایە بۆ کوردەکان.\nشیروان ساڵح خدر نوێنەری زانکۆی سەڵاحەدین یەکێکی دیکە لە بەشداربوان بوو کە وتاریان پێشکەش کرد و هیوای خواست کۆنفڕانسەکە ببێتە هۆکارێک بۆ گەشەپێدان و پێشکەوتنی زمان و ئەدەبی کوردی.\nدوکتور ڕەحمەت سادقی سەرۆکی زانکۆی کوردستان و پڕۆفیسۆر سەباح مووسا عەلی نوێنەری زانکۆی کەرکووک لە پەراوێزی کۆنفڕانسەکەدا گرێبەستی هاوکاریی نێوان دوو زانکۆیان واژۆ کرد.\nلە بەشێکی دیکەی کۆنفڕاسەکەدا دوکتۆر بەختیار سەجادی، سەرۆکی بەشی کوردیی زانکۆی کوردستان وتارێکی لە سەر خەسارەکانی بەشی کوردی لە زانکۆکانی جیهان پێشکەش کرد.\nسەجادی لە وتارەکەیدا جەختی لە سەر ئەوە کرد کە بەشی کوردی لە زانکۆکانی جیهان زیاتر لە هەر شتێک خۆیان بە ئەرشیڤ کردنی ئەدەبی کلاسیکەوە سەرقاڵ کردووە و بە شێوەیێکی جیی ئاوڕیان لە شیعری نوێ نەداوەتەوە.\nناوبراو ئاماژەی بەوەش دا کە لە قۆناغی ئێستاشدا هەندێ ماموستا لە زانکۆکان نە تەنیا ئاگاداری ڕەوتی هەنووکەیی زمانی کوردی نین بەڵکوو تەنانەت تێشیاندا هەیە کە گۆران و شێرکۆ بێکەسیش بە شاعیر نازانن.\nوێڕای ئاماژە بە ئەوەش کە تا ئێستا یەک بەرهەم لە بەشی کوردی لە سەر شێوازناسیی ئەدەبی کوردی دەرنەچووە، وتی: لە هەرێمی کوردستاندا بە شێوازناسی دەڵێن شێوازگەری و ئەمە هەڵەیە.\nپەنێلە زانستییەکانی کونفڕانسی توێژینەوەی زمان و وێژەی کوردی و فارسی لە دوو هۆڵی مەستوورەی ئەردەڵان و فیردۆسی و هەروەها ژووری ۱۰۱ لە زانکۆی کوردستان بەڕێوەچوون و لە ڕۆژی یەکەمدا ۱۱ پەنێل و لە ڕۆژی دووهەم، سێ پەنێل بەڕێوەچوون.\nهەروەها۳۰ وتار لە سەر پۆستێر پێشکەش کران و ڕێوڕەسمی کۆتایی لە ڕۆژی دووهەمدا بە گوتاربێژی پرۆفسۆر ڕەحمەت سادقی و یەدوڵا پەشابادی بەڕێوە چوو و تێیدا ڕێزگیرا لە وتارە هەڵبژێرداوەکان و ژمارەیەک لە کەسایەتییە بەشداربووەکان.\nجام کوردی زانکۆی کوردستان توێژینەوە زمان فارسی سنە\nئێران ڕێز لە تەمەنێک خزمەتی "فاتح عێزەت پوور" مامۆستای کوردی بواری خۆشنوسی دەگرێت\nدوو بەرهەمی سینەمای ئێران لە فێستیڤاڵی ئۆکسفۆردی ئەمریکا\nکتێبی "باڕکۆد" یەکەمین کۆمەڵە شیعری فارسی ئەرسەلان چەڵەبی بڵاو دەبێتەوە


ئەو چوار هۆکارەی بەرپرسانی ئێران لە گفتوگۆکردن لەگەڵ ئەمریکا دەتارێنێ\n19, 06, 2019\nسەرەڕای داوای ڕاستەوخۆ و چەندپاتەی سەرۆککۆماری ئەمریکا بۆ گفتوگۆ و وتووێژ، خامنەیی و ڕۆحانی و زەریف بە شێوەیەکی هاواهەنگ گوتوویانە کە ئامادە نین لەگەڵ حکوومەتی "ترامپ"دا گفتوگۆ بکەن. وتووێژە ڕاستەوخۆکانی ترامپ لەگەڵ کیم جۆنگ ئۆن، ڕابەری کۆریای باکوور، نیشاندەری مکوڕبوونی ترامپن لە گفتوگۆکردن لەگەڵ وڵاتە سەرکێش و یاخییەکاندا. بەڵام ڕابەرانی کۆماری ئیسلامی لەم قۆناغەدا دژی هەموو چەشنە گفتوگۆ و وتووێژێکن. عەلی خامنەیی گوتوویەتی: "وتووێژ لەگەڵ حکوومەتی ئێستای ئەمریکا ژەهری دووچەندەیە." (کەیهان ٢٥ی گوڵان ٢٠١٩) حەسەن ڕۆحانی دەڵێ: "بانگەشەی ئەو لایەنە کە دەیەوێ ڕامان کێشێتە پشت مێزی وتووێژ، بانگەشەیەکی پڕوپووچە. ئێمە ئامادەی ئەم وتووێژە نین، تەنانەت ئەگەر تێکڕای هێزەکانی دنیا پاڵپشتیی یەکتر بن." (١٨ی گوڵان ٢٠١٩) جەواد زەریفیش گوتوویەتی: "هیچ ئەگەرێک بۆ وتووێژ لە ئارادا نییە." (بی بی سی فارسی ١٦ی گوڵان ٢٠١٩)\nجگە لەمانە، باڵە جیاجیاکانی کۆماری ئیسلامی، لە ڕێفۆرمخوازەکانەوە تا فەندامێنتالیستەکان دژی وتووێژن لەگەڵ حکوومەتی ترامپدا. هەڵبەت وتووێژە پەنامەکییەکان لە ژاپۆن و عەمماندا، بە وێنەی نێوبژیکاریی نێوان دوو وڵاتی ئەمریکا و ئێران، لە ئارادان. دژایەتیکردنی وتووێژی فەرمی و ڕاشکاو، یەکێک لەو بابەتانەیە کە باڵەکان بەگشتی لەسەری کۆکن. ئایا ئاسایشی نەتەوەیی و بەرژەوەندییەکانی ئێران لەم کێشەیەدا پێویستن یان کێشە و بابەتگەلی تر ڕۆڵێکیان هەیە؟\nپاساوەکانی دژ بە وتووێژ و سەرنجەکان\nئەو پاساوانەی بەرپرسانی کۆماری ئیسلامی لە ئاست وتووێژدا دەیانهێننەوە بریتین لە:\n١) بێهوودەبوونی وتووێژ لەگەڵ حکوومەتی ترامپ، دوای دەرکەوتن لە ڕێککەوتنی ئەتۆمی.\n٢) داوای خۆبەدەستەوەدان لە لایەن ئەمریکاوە.\n٣) تێکشکانی فیزی نەتەوەیی لە ئەگەری دانیشتن لە پشت مێزی وتووێژ.\nئەم سێ هۆکارە دەتوانن ئەگەری خۆپاراستن بن لە هەر چەشنە وتووێژێک. لە وتووێژی نێوان وڵاتەکاندا هەمیشە پێشینەگەلێک هەن کە دەکرێ وەک پاساوێک بۆ نەبوونی وتووێژ بهێنرێنەوە. وڵاتە یەکگرتووەکانی ئەمریکا چەندین ساڵە لەگەڵ کۆریای باکووردا خەریکی وتووێژە و پێوەندییەکانی ئەم دوو وڵاتە هەوراز و نشێوی زۆری بەخۆیەوە بینیوە، بەڵام ئەم بابەتە ناتوانێ ببێتە بەربەستێک لە ئاست وتووێژە تازەکاندا. وڵاتان بۆ وتووێژ، سەرەتا پێڕستێک لە داواکانی خۆیان دەخەنە بەر دەست و هەر داوایەکیان کە هەبێ (وەک گەمارۆی ئابووری یان هەڕەشە) دەخەنە سەر مێز، بەڵام بۆ ڕێککەوتن، زۆرتر لەسەر بەشێک لە خاڵەکان دەسازێن (نەرمیی پاڵەوانانە، خامنەیی گوتەنی). هەروەتر وتووێژ جگە لە نەریتی جیهانگیری و دەسەڵاتخوازی و شەڕخوازی، واتای شکستی فیزی نەتەوایەتی یان خۆبەدەستەوەدانی نییە.\nڕابەرانی کۆماری ئیسلامی سەرەڕای گەمارۆکانی نەوتی و بانکی و کەرەستەی پیشەیی، کە لە داهاتوودا زۆرتریش دەبن و لەوانەیە بەرهەمە پێترۆشیمییەکانیش بگرێتەوە، دەڵێن نایانەوێ لەگەڵ حکوومەتی ترامپدا وتووێژ بکەن. ئەم بەرپرسانە لە سەردەمی ئۆبامادا و لە هەلومەرجێکدا کە گەمارۆکانی ئەو قۆناغە گوشارێکی کەمتریان هەبوو ئامادەی وتووێژ بوون. گەمارۆ نەوتییەکان لە سەردەمی ئۆبامادا ڕۆژانە دەرفەتی هەناردەکردنی نزیکەی یەک ملیۆن بەرمیل نەوتی بە ئێران دەدا، بەڵام لە سەردەمی ترامپدا بۆ نزیکەی پێنج سەد هەزار بەرمیل لە ڕۆژدا دابەزی. بۆچی بەرپرسانی کۆماری ئیسلامی سەرەڕای ئامێرەکانی گوشار لە ناوچەدا (هێزی سوپایی لە سووریا و هاوپەیمانگەلێک لە عێراق و یەمەن و لوبناندا) و وێڕای گرفتە ئابوورییەکان (ئاوسانی سەرووی پەنجا لە سەد و بێکاری تا شەست لە سەد)، نایانەوێ لە ڕێی وتووێژەوە ڕێگەچارەیەک بۆ گرفتەکانیان بدۆزنەوە؟ ئەم بابەتە چوار هۆکاری هەیە:\nهیوای لێپرسینه‌وه یان شکستی ترامپ\nپێوەندییەکانی زەریف لەگەڵ جۆن کێری و دایان فاینستاین، نیشاندەری ئەوەن کە ئەویش وەک دیموکراتەکان هیوادارە ترامپ بکەوێتە بەر لێپرسینه‌وه، یان لە هەڵبژاردنەکانی ٢٠٢٠دا شکست بهێنێ. لەم بارەدا وتووێژ لەگەڵ ترامپ هیچ سوود و بەرژەوەندێکی نابێ. دیارە تیمە دیپلۆماسییەکەی ئێران هیچ ئەگەرێکی بۆ بەردەوامبوونی ترامپ لە چوار ساڵی دووەمدا لەبەرچاو نەگرتووە، له كاتێكدا دۆخە ئابوورییەکەی وڵاتە یەکگرتووەکان دەرخەری سەرلەنوێ هەڵبژاردنەوەی ترامپن لە چوار ساڵی داهاتوودا. هەروەتر بێبارکردنی بەشێک لە هەوڵەکانی ترامپ، وەک ڕاگەیاندنی سوپای پاسداران بە وێنەی گرووپێکی تیرۆریستی، بۆ دیموکراتەکان کارێکی سەخت دەبێ. دەرهێنانی ناوی سوپای پاسداران لە پێڕستی تیرۆریستەکاندا تێچووێکی زۆری هەیە. کۆماری ئیسلامی لە سەرەتای هەڵبژاردنی ترامپدا هیوایەکی زۆری بە پرۆپاگه‌ندای چەپەکان هەبوو و (بە هۆی هەست و ئایدیۆلۆژیی دژەئەمریکی و دژەئیسڕائیلی) هەموو هێڵکەکانی خستنە نێو سەبەتەی دیموکراتەکانەوە.\n١٢ مەرجەکەی پۆمپیۆ\nوتووێژە ناوکییەکان لەگەڵ حکوومەتی ئۆبامادا ئاسۆیەکی سنوورداری هەبوو (بەرنامە ناوکییەکەی) و ڕێککەوتنێکیش ئەگەر ڕووی دابا، دەرەنجامی سنوورداری لە پێوەندییە دەره‌کییەکان و سەرکوتکردنە ناوخۆیییەکاندا هەبوو. بەڵام دوازدە مەرجەکەی پۆمپیۆ نیشان دەدا کە وتووێژ لەگەڵ حکوومەتی ترامپدا لەسەر کۆمەڵە کێشەیەکی تێکهەڵکێشراون کە لە زۆر ڕووەوە کۆماری ئیسلامی ناچار بە پاشەکشە دەکەن. ئاسایییە کە بەرپرسانی کۆماری ئیسلامی نایانەوێ لە بەرنامەی ناوکی و مووشەکی و دەستێوەردانەکانی ناوچەدا شووشەی تەمەنی خۆیان بخەنە بەر دەستی ئەمریکا و ئەوروپا.\nشوعەب ئەبی تالیب\nعەلی خامنەیی هەمیشە لە خەیاڵی "ئابووریی خۆڕاگرانە" [به فارسی: اقتصاد مقاومتی]دا بووە و مەدحی شوعەب ئەبی تالیبی کردووە. ئەمەیش واتا تەریککەوتنی ئێران لە دنیادا. هەڵوێستی خامنەیی لە ئاست ئەوروپا و ئەمریکا و دراوسێ عەرەبەکاندا و سیاسەتی چاوبڕین لە ڕۆژهەڵات بۆ کەمکردنەوەی گوشاری وڵاتانی ڕۆژاوا، دەرخەری ئەم ڕاستییەن. بەردەوامبوونی گەمارۆکان ئەو دەرفەتە بۆ خامنەیی و هاوبیرەکانی دەڕەخسێنێ کە ئێران تەریکتر بکەن و لەم حاڵەتەدا كاریگه‌ریی دەرەوە بۆ ناوخۆ کەم دەکەنەوە. بۆ نموونە لە هەلومەرجە ناگەمارۆیییەکاندا ساڵانە پتر لە ٩ ملیۆن ئێرانی دەیانتوانی سەفەری دەرەوە بکەن. خامنەیی جگە لە سەفەرە زیارەتییەکان، هەمیشە دژی ئەم سەفەرانە بووە. گەمارۆکان و چوارقاتبوونی نرخی دراوی دەرەکی، تەگەرەیەکی زۆری بۆ سەفەرکردنی ئێرانییەکان هێناوەتە دی.\nسوودمەندبوون لە گەمارۆکان\nگرووپی دەسەڵاتدار لە ئێراندا "کاسبی گەمارۆکان"ە؛ بە واتایەکی تر سوود لە گەمارۆکان وەردەگرێ. جگە لە ئیمتیازاتە بنەمایییەکان و گەندەڵی و سوودمەندبوون لە دەسەڵات، بەشێکی زۆری بەرژەوەندییەکانی بەرپرسان لەم ڕێیەوە سەرچاوە دەگرن. بە درێژاییی ئەم یەک ساڵەی گەمارۆکاندا نزیکەی ٣٠ ملیارد دۆلار لە وڵات چووەتە دەرەوە و دراوی هاوردەیش نزیکەی ٣٠ ملیاردی نەگەڕاوەتەوە. ئەم ٦٠ ملیارد دۆلارە لە دەستی کەرتی تایبەت و کەسانی دەرەوەی حکوومەتدا نەبوون. کەرتی تایبەت لە ئێراندا ئەم توانایییەی نییە. ئەم دەرچوون و نەگەڕانەوەیە بە پاساوی گەمارۆی ئابووری و لەژێرگوشاردابوون ئەنجام دراون. هۆکاری هاودەنگیی باڵە سیاسییەکان نەک ڕێککەوتن لەسەر بەرژەوەندییە نەتەوەیییەکان، بەڵکوو ڕێککەوتنە لەسەر سوودمەندبوونەکان.\n« گرژييه‌كانى نێوان ڕووسيا- ئێران، ئه‌گه‌رى سه‌ودايه‌كى ئه‌مريكى- ئيسڕائيلى- ڕووسى له‌باره‌ى سوورياوه زێتر ده‌كه‌ن كارتی گوشار؛ ئاکامی ته‌شه‌نه‌سه‌ندنی گرژیی ڕووسەکان دژ بە ئێران لە سووریادا »


ئۆپۆزسیۆنی سوریا خولێکی نوێی دانوستانەکان لە جنێڤ ڕادەگەیەنێت\nئۆپۆزسیۆنی سوریا خولێکی نوێی دانوستانەکان سەبارەت بە ناکۆکییەکانی سوریای ڕاگەیاند کە لە 21ی مانگی یەکدا لە جنێڤ ساز دەکرێت بە سەرپەرشتی نەتەوە یەکگرتووەکان، دانوستانەکان دەبێت سێ ڕۆژ بخایەنێت.\nبەپێی ئاژانسی هەواڵیی فرانس پرێس، سەرۆکی شاندی ئۆپۆزسیۆنی سوریا نەسر حەریری وتوویەتی نەتەوە یەکگرتووەکان شیاوترین لایەنە بۆ سەرپەرشتیکردنی هەوڵەکان بۆ گەیشتن بە چارەسەرێکی سیاسیی لە سوریا، ئەوەش لە ئاماژەیەکدا بۆ ئەو دانوستانانەی کە ڕوسیا داوای دەکات لە سوچی ئەنجام بدرێت.\nسەبارەت بە دانوستانەکانی سوچی حەریری وتی" هیچ بانگهێشتێکی فەڕمیمان پێنەگەیشتووە و نازانین ئامانجی ڕاستەقینەی ڕوسیا چیە لە داواکردنی ئەم دانوستانانە."\nلەلای خۆیەوە نوێنەری ڕوسیا لە نەتەوە یەکگرتووەکان ڤاسێلی نیبینزیا لە کۆتایی کۆبوونەوەیەکی داخراوی ئەنجومەنی ئاسایشی نێودەوڵەتیدا سەبارەت بە سوریا هیوای خواست ڕێکخراوە نێودەوڵەتییەکان لە دانوستانەکانی داهاتووی سوچیدا بەشداری بکەن.\nنیبینزیا وتی " بەدیل نیە بۆ جنێڤ، بەڵام ئایا هیچ پێشڕەوییەک کراوە لە جنێڤ؟" جەختیشی لەوە کردەوە کە ئامانج لە دانوستانەکانی سوچی ئەوەیە کە ئاڕاستەیەک بەرەو چارەسەرێکی سیاسی بداتە جنێڤ.\nخولی هەشتەمی دانوستانەکانی جنێڤ لە مانگی دوانزەی ساڵی ڕابردوودا شکستی هێنا. ئۆپۆزسیۆنی سوریا داوای کرد کە باس کە چارەنوسی سەرۆکی سوریا بەشار ئەسەد بکرێت لە دانوستانەکاندا کە ئەوەش شتێکە دیمەشق بەتەواوەتی ڕەتی دەکاتەوە. نەتەوە یەکگرتووەکانیش بەرپرسیارێتی شکستهێنانی ئەو خولەی خستە ئەستۆی ڕژێمی سوریا.\nبەپێی حەریری، نەتەوە یەکگرتووەکان هێشتا بڕیارێکیان نەداوە سەبارەت بە بەشداری کردنیان لە گفتوگۆکانی سوچی، هەروەها وتیشی ئۆپۆزسیۆنی سوریا بەدووری نازانێت ئامادەی ئەو گفتوگۆیانە ببێت بەڵام ئەگەر هاتوو پێشڕەوییەک کرا لە دانوستانەکانی جنێڤدا ئەوا گفتوگۆکانی سوچی بێ سوود دەبێت.\nحەریری وتی " نەتەوە یەکگرتووەکان بەشداری سوچی ناکەن تەنها لە حاڵەتێکدا نەبێت کە ڕوسیا پشتیوانی لە دانوستانەکانی جنێڤ بکات."\nحەریری ڕاشیگەیاند کە ڕۆژی دووشەممە لە نیویۆرک چاوی بە سکرتێری گشتی نەتەوە یەکگرتووەکان ئەنتۆنیۆ گۆتێرێس و سکرتێری گشتی یاریدەدەر بۆ کاروباری سیاسی جێفری فێڵتمان کەوتووە.\nئۆفیسی پەیوەندییەکانی نەتەوە یەکگرتووەکان پشتڕاستیان کردەوە کە چاوپێکەوتنێک هەبووە لەنێوان حەریری و گۆتێرێسدا و وتیشی گۆتێرێس پێشوازیی لە ئامادەبوونی ئۆپۆزسیۆنی سوریا کردووە لە دانوستانەکانی داهاتووی جنێڤدا.\nحەریری وتی " چاوەڕێی وەرگرتنی بانگهێشتێکی فەڕمی دەکەین بۆ دانوستانەکانی جنێڤ."


ئاوارە کریستیانەکان ئامادەنین بگەڕێنەوە سەر ماڵ و حاڵی خۆیان - اخبار العراق\nاخبار العراق » كوردى » ئاوارە کریستیانەکان ئامادەنین بگەڕێنەوە سەر ماڵ و حاڵی خۆیان\nئاوارە کریستیانەکان ئامادەنین بگەڕێنەوە سەر ماڵ و حاڵی خۆیان\nسەرەڕای ئەوەی ناوچەکانیان کۆنتڕۆڵکراوەتەوە بەڵام سەتان خێزانی کریستیان هێشتا لە کوردستان ئاوارەن و بەهۆی نەبوونی خزمەتگوزاری و ئەمنیەت، ناگەڕێنەوە ناوچەکانیان لەدەشتی نەینەوا .\nئەوان بەهۆی ترس لە ناسەقامگیری و بێتوانایی لە نۆژەنکردنەوەی خانووەکانیان ناتوانن بگەڕێنەوە سەر ماڵ و حاڵی خۆیان. ژمارەیەکیان لە شاری سلێمانی بە ناچاری لەنێو کابینە گەڕۆکەکانن و، هیوا بۆ گەڕانەوە دەخوازن.\nژنێکی ئاوارەی کریستیان رایگەیاند: “هیوا بۆ گەڕانەوەی هەموو خەڵکی ناوچەکەم و گەڕەکەکەم دەخوازم. دەمەوێت بۆ نۆژەنکردنەوەی خانووەکەم بگەڕێمەوە، من لێرە نامێنمەوە. بەڵام کەسی لێنییە. هەموویان بەجێیان هێشتووە. هەندێکیان لە عەنکاوە و هەندێکیشیان لە زاخۆ خانوویان گرتووە. هەریەکە و لە شوێنێک.”\nژمارەی ئەو ئاوارە کریستیانانە 60 بۆ 70 خێزان دەبێت، سەرجەمیان لە 2014ەوە لە پارێزگای نەینەوا لەگەڵ هاتنی داعش دەربەدەربوونە.\n10 خێزانیان لەنێو کابینەی گەڕۆک دەژین، قەشەیەک لە سلێمانی نزا بۆ کۆتاییهاتنی ئەو دۆخە دژوارەی ئاوارە کریستیانەکان دەکات.\nیانس پیتزۆلد، قەشەیەکی ئاوارە دەڵێت: “وەکو کریستیان، بە دڵنیاییەوە نزا و داوای ئاشتی دەکەین بۆ وڵاتەکەمان، هیوا بۆ پێشکەوتنی پرۆسەی سیاسی وڵاتیش دەخوازین. هیواخوازین هەموو خەڵکی عیراق بەیەکەوە کاربکەن، بەتایبەتی بۆ داهاتووی گەنجان.”\nدوای شەڕی داعش، هەرێمی کوردستان بە بەراورد لەگەڵ عێراق زۆرترین ئاوارە و پەنابەری لەخۆ گرت. کە شەڕی داعشیش کۆتاییهات، زۆر لەو کریستیانانە گەڕانەوە قەرەقووش و باشیک و بەرتلە و تلکێف و تلسقۆف. بەهۆی ناسەقامگیری و کەمی خزمەتگوزاریش ژمارەیەکی کەم لەو کریستیانانە گەڕاونەتەوە موسڵ.


فەرماندەیەکى حەشدى شەعبى: ئێمە لە خانەقین لە ڕووى سیاسیەوە باڵادەست بووین نەک لە ڕووى سەربازى\nفەرماندەیەکى باڵاى حەشدى شەعبى، دەڵێن ئەوان لەڕووى سیاسیەوە بەسەر قەزاى خانەقینى پارێزگاى دیالەدا باڵادەست بوون، بۆیە لەنێوان کورد و حەشدى شەعبى دا خوێن نەرژاوە.\nئەبو مونتەزر فەرماندەى میحوەرى خانەقینى حەشدى شەعبى، بەدەنگى ئەمەریکاى راگەیاند"بارودۆخى خانەقین باشە، چونکە ئێمە ئەنجامدانى کارى سەربازیمان دژى کورد و پێشمەرگە قەدەغە کردووە، سیاسیەن بەسەر دۆخەکەدا باڵادەست بووین."\nوتیشى"رێنمایى دراوەتە هێزەکانى حەشدى شەعبى جم و جۆڵى چەکدارى لە ناوخانەقیندا قەدەغەیە، بۆ ئەوەى کێشەمان توش نەبێت."\nزۆربەى دانیشتوانە کوردەکەى قەزاى خانەقین کوردى شیعە مەزهەبن و ژمارەیەک لەگەنجانى خانەقینیش پێشتر پەیوەندیان بەحەشدى شەعبیەوە کردبوو،لەئێستادا هێزە کوردیەکەى حەشد بۆ خانەقین گەڕاوەتەوە.\nکوردبوونى هێزەکانى حەشد و ڕوونەدانى گرژى لەخانەقین، وایکردووە ئەو قەزایە سیما کوردیەکەى لەدەست نەدات و تائێستاش ئاڵاى کوردستان لەزۆربەى جێگەکان دەشەکێتەوە، هەروەها هەماهەنگى لەنێوان حەشد و کورددا هەیە لەو قەزایە.\nعەمید نەجمەدین عومەر فەرماندەى لیواى 3 ى پێشمەرگە کە بارەگاکەیان لەنزیک خانەقینە، بەدەنگى ئەمەریکاى راگەیاند"پێکهاتەى دانیشتوانى خانەقین کوردى شیعە مەزهەبە و ئێمەش هەماهەنگیمان لەگەڵ حەشدى شەعبى دا هەیە، هەرئەمەش هۆکارى خوێن نەرژان بوو لەخانەقین."\nقایمقام و بەرێوەبەرى پۆلیس و زۆربەى بەرپرسە ئیداریەکانى خانەقین کوردن، تائێستا لەلایەن عێراقەوە هیچ بەرپرسێکى کورد لەپۆستەکەى لانەبراوە.


Sustainable Development Goal 2: قه‌ڵاچۆكردنى ته‌واوى برسييه‌تى | نەتەوە یەکگرتووەکان له عيراق\nقه‌ڵاچۆكردنى ته‌واوى برسييه‌تى\nقه‌ڵاچۆكردنى هه‌ژارى و فره‌كردنى ئاسايشى خۆراك\nدوای چەندین دەیە لە دابەزینی زۆر، ژمارەی ئەو کەسانەی کە بەدەست برسییەتییەوە دەناڵێنن بەگوێرەی بەربڵاویی بەدخۆراکی جارێکی تر و لە ساڵی ٢٠١٥ بەرە بەرە ڕووی لە زیادبوونە.\nبەگوێرەی مەزەندەکانی ئێستاش، ٦٩٠ ملیۆن کەسی یان لەسەدا ٨,٩ برسی هەیە لەسەرتاسەری جیهاندا، واتە ١٠ ملیۆن بۆ هەر ساڵێک و ٦٠ ملیۆن بۆ ٥ ساڵ.\nئێستا جیهان سەرقاڵی بنبڕکردنی تەواوەتی برسییەتییە بە هاتنی ساڵی ٢٠٣٠ و ئەگەر ئەم ئاراستانەی ئەمدواییەش درێژەیان هەبێت ئەوە ژمارەی برسییان لە ٢٠٣٠ دەگاتە ٨٤٠ ملیۆن.\nبەگوێرەی ئامارەکانی ڕێکخراوی خۆراکی جیهانیش، ١٣٥ ملیۆن کەس بە دەست برسییەتیی سەختەوە دەناڵێنن بەهۆی شەڕ و گۆڕانکاریی ژینگەیی و قەیرانی ئابوورییەوە. پەتای کۆڤید-١٩ لە توانایدا هەیە کە ئەم ژمارە دووهەندە بکات بە دانانی ١٣٠ ملیۆنی تری سەرەڕا کە لەژێر مەترسیی برسییەتیی زۆر سەختدا دەبن بە کۆتایی ساڵی ٢٠٢٠. بەو پێیەی کە چارەکە ملیارێکی دانیشتووان لەسەر لێواری برسییەتین، کاری بەپەلە پێویستە ئەنجام بدرێت بۆ دابینکردنی خۆراک و کۆمەکی مرۆیی بۆ ئەو ناوچانەی کە لەژێر هەڕەشەیەکی مەترسیداردان.\nلەلایەکی ترەوە، گۆڕانێکی زۆر پێویستە لە خۆراکی جیهانی و سیستەمی کشتوکاڵ لەوکاتەی کە ئێمە پێویستە خۆراک بۆ ٦٩٠ ملیۆن کەسی برسی دابین بکەین و لەگەڵ دابینکردنی خۆراک بۆ ٢ ملیۆن کەسی سەرەڕای تر بەهاتنی ساڵی ٢٠٥٠. زیادکردنی بەروبوومی کشتوکاڵی و بەرهەمهێنانی درێژخایەنی خۆراک شێوازی بنەڕەتین بۆ سووککردنی مەترسییەکانی برسییەتی.\nهاوکارییەکانی ڕێکخراوی خۆراک و کشتوکاڵی سەر بە نەتەوە یەکگرتووەکان (فاو)، ٨٧ ملیۆن کەسی کەمدەرامەت لە سەرتاسەری جیهان دەگرێتەوە. شیکارییەکانیان سەبارەت بە کاریگەرییەکانی ئەم پەتایە لەسەر بواری ئابووری و ئاسایشی خۆراک کاریگەریی دژواری ئەم پەتایە لەسەر چینی هەرە هەژار دەردەخات. لەبەر رۆشنایی کاریگەرییەکانی ئەم پەتایە لەسەر خۆراک و کەرتی کشتوکاڵ رێوشوێنی بەپەلە پێویستە بگیرێتەبەر بۆ دڵنیابوون لەوەی که بەرهەمهێنانی خۆراک بێ وەستان درێژەی دەبێت لەپێناو سووککردنی مەترسییە سەختەکانی ئەم پەتایە لەسەر تەواوی دانیشتوان بەتایبەتیش خەڵکی هەژار و کەمدەرامەت. ئەم ڕێکخراوە بەمەبەستی ئاوڕدانەوە لەم هەڕەشە و مەترسییانە، داوا لە وڵاتان دەکات بۆ:-\nدابینکردنی بەپەلەی پێویستیەکانی خۆراک بۆ خەڵکی کەم دەرامەت.\nبرەودان بە بەرنامەکانی پاراستنی کۆمەڵایەتی.\nدرێژەدان بە بازرگانیی خۆراک.\nدرێژەدان بە دابینکردنی ناوخۆیی خۆراک.\nهاوکاریکردنی جوتیاری کەمتوانا بۆ گەشەدان بە بەرهەمهێنانی خۆراک.\nپلانی بەهاناوەچوونی جیهانیی مرۆیی نەتەوە یەکگرتووەکان ئەو هەنگاوانە دەخاتەڕوو بۆ ئەوانەی کە شەڕی ئەم پەتایە دەکەن لە وڵاتە هەژارەکاندا لەگەڵ ئاوڕدانەوە لە پێویستییەکانی ئەو خەڵکە هەرە کەمدەرامەتانەی کە رووبەڕووی ناجێگیریی خۆراک بوونەتەوە.\nکارەکانمان لە SDG 2 پەیوەندییان بەم ئامانجە گەشەپێدانە به‌رده‌وامانه‌وه هەیە:


دەركەوتنەكەی ئەبو بەكر بەغدادی هەرادەنێتەوە – Knwe.org\nسەرەکی » دۆسێ » دەركەوتنەكەی ئەبو بەكر بەغدادی هەرادەنێتەوە\nخوێندنەوەی جیاوازیی بۆ دەكرێت\nویلایەتە یەكگرتووەكان، كەشتییەكی فڕۆكەهەڵگر رەوانەی خۆرهەڵاتی ناوەڕاست دەكات لەپێناو گەیاندنی «پەیامێكی روون و ئاشكرا» بە ئێران.\nجۆن بۆڵتۆن، ڕاوێژكاری ئاسایشی نەتەوەیی ئەمریكا لە 6ی ئایاری 2019 رایگەیاندبوو»رەوانەكردنی ئەو كەشتییە، وەڵامدانەوەی ژمارەیەك دەستەواژە و هۆشداریی هەڵكشاوە كە مایەی نیگەرانیین».\nرەوانەكردنی ئەو كەشتییە جەنگییە بۆ كەنداو، دوای بڵاوبوونەوەی ئەو راپۆرتانە بوون كە ئاماژەیان بە هێرشێكی چاوەڕوانكراوی ئەمریكا دەكرد، وەك لەلایەن ئاژانسی رۆیتەرەوە لە زاری بەرپرسێكی ئەمریكایی كە ناوەكەی ئاشكرانەكردبوو، بڵاوكرایەوە.\nبە گوتەی بۆلتۆن، واشنتۆن «بەوپەڕی هێز و توانا و توڕەییەوە»، وەڵامی هەر هێرشێك دەداتەوە.\nبۆڵتۆن لە بەیاننامەیەكدا رایگەیاندووە»ویلایەتە یەكگرتووەكان كەشتی فڕۆكەهەڵگری (ئەبراهام لینیكۆڵن)، و موشەك هاوێژەكان رەوانەی فەرماندەیی ناوەندی دەكات، ئەمەش وەك رەوانەكردنی پەیامێكی روون و ئاشكرا بۆ رژێمی ئێرانی، تا بزانێت هەر هێرشێك بكرێتە سەر بەرژەوەندییەكانی ئەمریكا، یان سەر هاوپەیمانەكانی، بەوپەڕی هێز و توانا و بەشێوەیەكی توند وەڵام دەدرێتەوە».\nوەك بۆڵتۆن لە بەیاننامەكەدا باسی دەكات»ویلایەتە یەكگرتووەكان، هەوڵ بۆ بەرپاكردنی جەنگ نادات لەگەڵ رژێمی ئێرانی. بەڵام بە تەواوەتی ئامادەین بۆ وەڵامدانەوەی هەر هێرشێك، جا لەلایەن بریكارەوە بێت، یان لەلایەن سوپای پاسدارانی ئێرانی، یان هێزەكانی نیزامی سوپاوە».\nكەشتییە جەنگییەكە لە ئەوروپا بوو لە مەشقەكانی لەگەڵ هاوپەیمانانی ویلایەتە یەكگرتووەكان كە لە كۆتایی مانگی نیسانی رابردوو دەستیان پێكرد.\nئەمە یەكەم جار نییە كە واشنتۆن كەشتی (ئەبراهام لینكۆڵن) بۆ كەنداو رەوانە دەكات، بەڵام رەوانەكردنی لەمجارەدا لە نێوەندی زیادبوونی تەنگژەكاندایە لەنێوان ویلایەتە یەكگرتووەكان و ئێران.\nدۆناڵد ترەمپ، سەرۆكی ئەمریكا لە رێكەوتنە ئەتۆمییەكەی لەگەڵ تاراندا پاشەكشەی كرد كە وڵاتەكەی و وڵاتانی تری ئەوروپا لەگەڵ ئێراندا لە 2015 ئیمزایان كرد.\nبەپێی رێكەوتنەكە، ئێران رازیی بوو چالاكییە گرنگە ئەتۆمییەكانی كەمبكاتەوە، و رێگە بە پشكنەرە نێودەوڵەتییەكان بدات بگەڕێنەوە وڵاتەكەی، ئەمەش لەبەرانبەر سوككردنی ئەو سزایانەی بەسەر وڵاتەكەیدا سەپێنرابوون.\nكۆشكی سپی لە مانگی نیسانی رابردوو رایگەیاندبوو، كۆتایی بە ماوەی بەخشینی ئەو پێنج وڵاتە دەهێنێت لە سزا سەپێنراوەكان بەسەر كڕینی نەوتی ئێرانی كە لە چین، و هیندستان، و ژاپۆن، و كۆریای باشوور، و توركیا پێكهاتوون.\nهەروەها ویلایەتە یەكگرتووەكان لە هەمان كاتدا، سوپای پاسدارانی ئێرانی خستە لیستی رەشەوە، و بە گروپێكی تیرۆریستی بیانی وەسفیكرد.\nسزاكان بوونە مایەی داڕمانی ئابوری ئێران، و دابەزینی بەهای دراوەكەی بۆ نزمترین ئاست، رێژەی هەڵاوسانیش چوار هێندە زیادی كرد، ئەمەش بووە مایەی دووركەوتنەوە و هەڵاتنی وەبەرهێنە بیانییەكان، و دروستبوونی خۆپیشاندانی ناڕەزایی لە شەقامەكان.\nداخستنی نۆكەندی هورمز\nلەم ماوەیەی دواییداخالید جارەڵڵا، وەزیری دەرەوەی كوەیت ڕایگەیاندبوو، وڵاتەكەی بە «نیگەرانییەوە» دەڕوانێتە هەڕەشەكانی ئێران سەبارەت بە داخشتنی نۆكەندی هورمز.\nلە 29ی نیسانی 2019، ئاژانسی دەنگوباسی كوەیت (كۆنا) لە زاری وەزیری دەرەوەی وڵاتەكەیەوە بڵاویكردبۆوە»كوەیت بە نیگەرانییەوە دەڕوانێتە هەڕەشەكانی ئێران سەبارەت بە داخستنی نۆكەندی هورمز»، داواشی كرد عەقڵ و دانایی و ئاشتی باڵ بەسەر ناوچەكەدا بكێشێت.\nئەم لێدوانانە دوای هەڕەشەكانی ئەم دواییەی هێزەكانی سوپای پاسدارانی ئێران بوو سەبارەت بە داخستنی نۆكەندی هورمز كە رێڕەوێكی دەریایی گرنگە لە ناوچەكەدا.\nبە گوتەی ئەو بەرپرسەی كوەیت»وڵاتەكەی بە نیگەرانییەوە دەڕوانێتە ئەو هەڕەشانە و بەردەوام خواستیان لە بەدوورگرتنی ناوچەكەیانە لەو جۆرە تەنگژانە»، ئەمەش لەكاتێكدایە كە نزیكەی لەسەدا 40ی هەناردەی نەوت بۆ جیهان لەڕێی نۆكەندی هورمزەوە تێدەپەڕێت.\nواشنتۆن گوشارەكانی لەسەر ئێران زیادكرد و لەمجارەدا هەناردەی نەوتی وڵاتەكەی كردە ئامانج.\nهەر لەو چوارچێوەیەدا، جەواد زەریف، وەزیری دەرەوەی ئێران، بەدووریی زانیبوو رووبەڕبوونەوەی سەربازی لەنێوان وڵاتەكەی و ویلایەتە یەكگرتووەكان رووبدات بەهۆی ئەو تەنگژەی لەم ماوەیەی دواییدا لەنێوان هەردوو وڵاتدا دروستبوون.\nزریف كەسە نزیكەكانی دۆناڵد ترەمپ سەرۆكی ئەمریكای بە هەوڵدان بۆ نانەوەی ئاژاوە و پشێوی لەپێناو بەرپابوونی رووبەڕبوونەوەی سەربازی لەنێوان تاران و واشنتۆن، تۆمەتبار كردبوو.\nلە زنجیرەیەك چاوپێكەوتندا كە زەریف لەگەڵ میدیا ئەمریكاییەكان ئەنجامیدا لە میانی سەردانەكەی بۆ ویلایەتە یەكگرتووەكان، ڕایگەیاندبوو»تیمی (بی) كە هەندێك لە كەسێتییەكان لەخۆدەگرن لەنێوانیاندا جۆن بۆڵتۆن، راوێژكاری ئاسایشی نەتەوەیی، بنیامین نەتانیاهۆ سەرۆك وەزیرانی ئیسرائیل، هەوڵ بۆ دروستكردنی تەنگژە و ئاڵۆزی دەدەن».\nزەریف لە دیمانەیەكی تەلەفیزیۆنی كە لە 28ی نیسانی 2019 لەگەڵیدا سازكرا رایگەیاندبوو»پێمانوانییە سەرۆك ترەمپ خواستی لە رووبەڕوونەوەی (سەربازی) بێت، بەڵام دەزانیین كە كەسانێك هەن بەرەو ئەو ئاراستەیە پاڵی دەنێن».\nبە گوتەی زریف»پێمانوانییە رووبەڕبوونەوەی سەربازی روودەدات، بڕوامان وایە ئەو كەسانە زیرەكییەكی وەهایان هەیە كە رێگە بە بەرپابوونی رووبەڕبوونەوەی سەربازی نەدەن».\nرێگرتن لە فرۆشتنی نەوتی ئێرانی\nلەم ماوەیەی دواییدا، واشنتۆن ماوەی بەدەركردنی هەندێك وڵاتی لە سزاكانی ئەمریكای سەر ئێران، هەڵوەشاندەوە كە رێگەیان پێدرابوو نەوتی ئێرانی بكڕن، و بڕیاریدا لەم مانگەوە ماوەكەیان بۆ درێژنەكاتەوە. لەنێوان ئەو وڵاتانەشدا هەندێكی تێدایە كە هاوپەیمانی نزیكی ویلایەتە یەكگرتووەكانن، و لەئێستادا رووبەڕووی سزا دەبنەوە گەر بەردەوامبن لەسەر كڕینی نەوتی ئێرانی.\nلەئێستادا ئەمریكا بە تەواوەتی ڕێگەی لە هەناردەكردنی نەوتی ئێران دەگرێت و مۆڵەتدان بەو وڵاتانەی پێشتر رێگەی هاوردەكردنی نەوتی ئێرانیان پێدرابوو نوێ ناكاتەوە، وەزیری دەرەوەی وڵاتەكەش دەڵێت، واشنتۆن وەڵامی هەر دەستدرێژییەك دەداتەوە كە لەلایەن قاسم سلێمانی فەرماندەی فەیلەقی قودس، یان هەر میلیشیایەكی شیعەوە بكرێتەسەریان.\nمایك پۆمپیۆ، وەزیری دەرەوەی ئەمریكا لە دوای بڕیارەكەی ترەمپ بۆ نوێنەكردنەوەی لێبورن لە وڵاتان لە سزا سەپێنراوەكانی سەر ئێران، لە 22ی نیسانی 2019 ڕایگەیاندبوو”هەر جموجۆڵێك لەلایەن قاسم سلێمانی، یان میلیشیا شیعەكانەوە ئەنجام بدرێت، واشنتۆن وەڵام دەداتەوە”، ئاماژەی بە پاشەكشەكردنی زۆری تواناكی ئێرانیش كردبوو” بۆ نانەوەی پشێوی لە جیهاندا”.\nبە گوتەی پۆمپیۆ”12 داواكاریمان بۆ ئێران داناوە، گەر پابەند نەبێت پێوەیان، بەردەوام دەبین لەسەر هەڵمەتەكەمان بە هەماهەنگی لەگەڵ ئیسرائیل و هاوپەیمانەكانمان لە كەنداو، چونكە نەوت یەكەم سەرچاوەی داهاتی بیانییە بۆ ئێران”.\nوەزیری دەرەوەی ئەمریكا دەڵێت”بەهۆی بڕیاری نوێنەكردنەوەی لێوردن لە ژمارەیەك وڵات سەبارەت بەو سزایانەی بەسەر ئێراندا سەپێنراون، لانی كەم وڵاتەكە لە 10 ملیار دۆلار بێ بەش كرا، لەو ڕووەشەوە هاوپەیمانەكانمان هاندەدەین، پشت بە جێگرەوەی تر ببەستن بۆ نەوتی ئێرانی”.\nلە هەمان كاتدا سەرچاوەیەك لە وەزارەتی نەوتی ئێران ڕایگەیاندبوو، تاران ئامادەیە بۆ هەر بڕیارێكی ئەمریكایی سەبارت بە كۆتایی هێنان بەو مۆڵەتەی بەخشیبووی بە كڕیارانی نەوتی ئێرانی، هەندێك لە میدیاكانی ئێرانیش ئاماژەیان بە دووبارەكردنەوەی هەڕەشەكانی سوپای پاسداران كردبوو بۆ داخستنی نۆكەندی ستراتیژی هورمز.\nئاژانسی (تەسنیم)ی ئێرانی، لە زاری سەرچاوەیەك لە وەزارەتی نەوتی وڵاتەكەوە بڵاویكردبۆوە، ویلایەتە یەكگرتووەكان سەركەوتوو نابێت لە ڕاگرتنی هەناردەی نەوتی ئێران.\nبە گوتەی تەنكسیری”لە حاڵەتی هەر هەڕەشەیەكدا، گومانی تێدا نییە پارێزگاریی لە سنوری دەریایی خۆمان دەكەین و بەرگری لێدەكەین”.\nهەر لەو چوارچێوەیەدا ئێران بڕیارەكەی ئەمریكای بۆ كۆتاییھێنان بە بەخشینی وڵاتان لە سزاكان بەبێ بەھا وەسف كردبوو.\nوەزارەتی دەرەوەی ئێران ڕایگەیاندبوو» ئەو سزایانەی واشنتۆن بەسەر تارانیدا سەپاندوون، نایاسایین و وڵاتەكەیان ھیچ نرخێكیان بۆ دانانێت».\nوەزارەتی دەرەوەی ئێران دەڵێت، بۆ نەھێشتنی كاریگەرییە نەرێنەییەكانی سزاكانی ئەمریكا، ھەوڵی دروستكردنی پەیوەندیی دەدەن لەگەڵ كۆمپانیا ناوخۆییەكانی ئێران و وڵاتانی ئەوروپایی و دراوسێ، ئەنجامی ھەموو پرس و ڕاوێژە ناوخۆیی و دەرەكییەكانیش بۆ بەرزترین دەسەڵاتی بڕیاردانی ئێران بەرزدەكەنەوە، تا بە زووترین كات وەڵامێكی گونجاوی واشنتۆن بدەنەوە.\nلە 2ی ئایاری 2019، حەوت وڵات كە لە هیندستان و توركیا و ژاپۆن و كۆریای باشوور و تایوان و ئیتاڵیا و یۆنان پێكدێن، دەبێت هاوردەكردن و كڕینی نەوتی ئێرانی ڕابگرن.


به‌سه‌رهاتی ئه‌و پیاوه‌ی هیچ هه‌ستێكی بۆ هاوسه‌ره‌كه‌ی نیه\nبه‌سه‌رهاتی ئه‌و پیاوه‌ی هیچ هه‌ستێكی بۆ هاوسه‌ره‌كه‌ی نیه   8/9/2017\nئارام هه‌ر له‌مناڵیه‌وه‌و له‌ناو پۆلدا گیرۆده‌ی خۆشه‌ویستی تاكلایه‌نه ده‌بێت، ئه‌و كاته ته‌مه‌نی (12) ساڵ بوو، ده‌نگی گڕ بوو بوو، سمێڵی گوگره بوو بوو، هه‌موو ڕۆژێك كه ده‌رزی كۆمه‌ڵایه‌تییان هه‌بوایه، ئیتر ئارام ئارامی لێ هه‌ڵده‌گیرا، هه‌ر دوای وانه‌كه ڕایده‌كرده سه‌رئاو.\nمامۆستای كۆمه‌ڵایه‌تیان كچێكی جوانی قژ خاو بووه. تا ئێستاش جوانیه‌كه‌ی له بیر و زهنی ئارام دا ماوه‌ته‌وه. مامۆستاكه‌یان هه‌ستی كردبوو كه ئارام ڕوانینه‌كه‌ی ئاسایی نیه، ده‌یزانی شتێك ده‌كات كه پێچه‌وانه‌ی ڕه‌فتاری گشتیه، بۆیه هه‌موو جارێك شوێنی دانیشتنی ئارامی له نێو پۆله‌كه‌ی گۆڕیوه، له كورسیه‌كه‌ی دواوه ئارامی ده‌برده پێشه‌وه، چونكه هه‌ستی كرد بوو ئارام ده‌ست ده‌خاته ناو گیرفانی.\nئارام ته‌نیا دوو پانتۆڵی هه‌بوو، گیرفانی هه‌ر دوو پانتۆڵه‌كه‌ی كون كردبوو، له ناوپۆل، له ناو پاس، له‌به‌رده‌م ستاره‌ی ماڵه‌وه‌یان ده‌وه‌ستاو هه‌ر ڕه‌گه‌زێكی مێی ببینیایه ئه‌و ده‌ستی بۆ گیرفانی ده‌برد.\nئارام تاقه مرۆڤێكه له‌م سه‌ر زه‌وییه بیره‌وه‌رییه‌كانی ئه‌و ڕۆژانه‌ی له ده‌فته‌ری زیكره‌یاته‌كانیدا نووسیوه، ئارام خوێنه‌رێكی سه‌رسه‌ختی كتێبه كوردییه‌كانیشه. لێره‌و له‌وێش نووسین بڵاوده‌كاته‌وه، هه‌روه‌ها ڕۆژانه‌و بیره‌وه‌رییه‌كانی خۆی له ده‌فته‌رێكدا ده‌نوسێت، ده‌ڵێت: من گرێیه‌كی ده‌روونیم هه‌یه، نازانم چۆن ئه‌م گرێیه بكه‌مه‌وه؟!\nكاتێك یه‌كترمان بینی ده‌فته‌رێكی كۆنی شه‌ق‌و شڕی دامێ‌و وتی: كێشه‌كه‌ی من ئه‌وه‌یه كه ئا له‌و به‌رواره‌وه من خه‌یاڵ به كچ و ژنه‌وه ده‌كه‌م 33 ساڵ پێش ئێستا، ماوه‌ی سێ ساڵ هه‌ر كه‌سێكم ببینیایه. خێرا له خه‌یاڵی خۆمدا خۆزگه‌م ده‌خواست كه بێته ژنی من. به خه‌یاڵ قسه‌م له‌گه‌ڵ ئه‌و ده‌كرد وه‌ك ژن‌و مێرد. ئه‌مه چی پێ ده‌وترێت؟ له‌ماڵه‌وه پێیان ده‌وتم تۆ ته‌واو نیت. به‌ڵام من به‌و ژنهێنانه خه‌یاڵیه زۆر ئاسووده‌م، له‌وانه‌یه هۆكار ئه‌وه بێت كه ئێستا هیچ هه‌ستم بۆ ژنه‌كه‌م نیه، پێنج ساڵه نه‌چووم به‌لایدا؟ ئارام له جیهانی تایبه‌تی خۆیدا بوو، نه‌یهێشت یه‌ك كه‌لیمه قسه بكه‌م وتی:\nله بیرمه له‌كاتی هه‌ستانم بۆ حه‌لكردنی وانه‌ی بیركاری مامۆستاكه‌م زۆر زوو دای ده‌نیشاندمه‌وه، چونكه بۆنم لێ ده‌هات، تێبگه مه‌به‌ستم چیه.\nئه‌و مێرد منداڵه به‌شێوه‌یه‌ك ئالووده‌ی خه‌یاڵكردن به ڕه‌گه‌زی (مێ) وه بووه. كاری كردبوه سه‌ر په‌یوه‌ندی كۆمه‌ڵایه‌تی‌و هه‌میشه حه‌زی به ته‌نیایی بوو، ئێواران ده‌چووه دوكانی ڤیدیۆ سیدییه‌كان، له‌گه‌ڵ ئه‌وانه‌شدا هه‌ستی به‌تاوان‌و گوناه ده‌كرد ئه‌و كاته‌ی ئارام تووشی ئه‌و كێشه‌یه بوو بوو هێشتا حه‌وزی مزگه‌وته‌كانی سلێمانی نه‌ڕووخابوو. زوو زوو ده‌چوو له مزگه‌وتی دارۆغا وسڵی له‌شگرانی له خۆی ده‌ر ده‌كرد، هه‌موو جارێك له‌ناخی خۆیدا بڕیاری ده‌دا كه واز له و خه‌یاڵانه بێنێت، به‌ڵام نه‌یده‌توانی.\nهه‌رچی سه‌رئاوی مزگه‌وتێكی ئه‌م شاره هه‌یه بیره‌وه‌ری ئارامی تیایه.\nئارام له كاتی خوێندكاریدا\nشه‌وێك ئارام ده‌یه‌وێ ئه‌و كه‌سانه ببژێرێت كه خه‌یاڵی پێوه كردوون‌و له جیهانی خه‌یاڵی خۆیدا وه‌ك ژن‌و مێرد ڕه‌فتاری له‌ته‌ك كردوون، له ئه‌ژمار نه‌ده‌هات بۆیه ده‌فته‌ره‌كه‌ی داده‌خات‌و هه‌ر ئه‌و شه‌وه ده‌ست به گریان ده‌كات و له خوا ئه‌پاڕێته‌وه كه لێی خۆش بێت. ده‌فته‌ر و قه‌ڵه‌مێك ده‌هێنێت و چه‌ند خاڵێك ده‌نووسێت بۆ ئه‌وه‌ی له‌و خه‌یاڵانه دوور كه‌وێته‌وه، ئه‌و كاته ته‌مه‌نی گه‌یشتبووه (18) ساڵ، له پۆلی پێنجی ئاماده‌یی بوو، بڕیار ده‌دات كه له‌و شوێن‌و جێگایانه دووركه‌وێته‌وه كه پێشتر سه‌به‌بی وروژانی بووه، له‌و هاوڕێیانه‌ی كه ئه‌م باسانه ده‌كه‌نه‌وه، ڕێگه‌ی مه‌كته‌بیشی گۆڕی، كه‌متریش ده‌چووه بازاڕ. ئه‌م بڕیاره‌ی ئارام كاریگه‌ری له‌سه‌ر به‌رزكردنه‌وه‌ی نمره‌كه‌ی پۆلی پێنجی ئه‌ده‌بی هه‌بوو،\nبه شێوه‌یه‌ك له‌و ساڵه‌دا چه‌ند وانه‌یه‌ك به‌خشرا. ئارام یه‌ك ساڵی ڕێك توانی له‌و خووه دووركه‌وێته‌وه، به‌ڵام ڕۆژێكی زستان كه به‌فر تارای زیوینی پۆشیبوو، كچێكی دراوسێیان مه‌نجه‌ڵێك ترخێنه‌یان بۆ دێنێ، ئارام كه ده‌رگا ده‌كاته‌وه، چاوی ده‌كه‌وێته سه‌ر مه‌كر و خۆبادان‌و نازی كچه‌كه كاتێك قاپه ترخێنه‌كه ده‌داته ده‌ست ئارام، ، ئیتر ئارام چاوی ئه‌بله‌ق ده‌بێ‌و ترخێنه‌كه له‌سه‌ر سنگی حاجه‌ته‌كانی ماڵه‌وه‌یان داده‌نێ‌و ده‌ڕوات و ئابلووقه‌كه ده‌شكێنێ. ئارام ده‌ست به‌م خووه ده‌كاته‌وه‌و ناتوانێت غه‌ریزه سه‌ركه‌شه‌كه‌ی كۆنترۆڵ بكاته‌وه‌و له‌به‌رده‌میدا چۆك داده‌دا.\nئارام له په‌یمانگا\nكاتێك ئارام ده‌چێته په‌یمانگاش زیاتر كڵپه‌ی غه‌ریزه‌ی جۆش ده‌درێ. ئه‌مجاره شاره‌زایی باشی وه‌رگرتووه و له‌به‌رئه‌وه‌ی كه‌متر هه‌ست به‌تاوان ده‌كات و زیاتر چێژی لێ وه‌رده‌گرێت. ژماره‌ی ئه‌و خه‌یاڵانه‌ی ئارام كردوویه‌تی حاسیبه نایخوێنێته‌وه..\nئارام به مامۆستایی\nدواتریش كه ده‌بێته مامۆستا و ده‌چێته دێیه‌كی دوور ده‌ست‌و له‌وێش ناتوانێت وازی لێ بێنێت. ته‌مه‌نی ئارام ده‌چێته (31) ساڵ هێشتا ژنی نه‌هێناوه، به‌ڵام به‌خه‌یاڵ هه‌زاران ژنی هه‌یه‌و چووه‌ته لایان. ئیتر ئارام ده‌گاته تینی و بڕیاری ژنهێنان ده‌دات. ئارام ژن دێنێ، به‌ڵام له ئێستادا وه‌ك خۆی ده‌ڵێت: هیچ چێژێك له هاوسه‌ره‌كه‌ی وه‌رناگرێت. سه‌ره‌ڕای ئه‌وه‌ی توووشی كێشه‌ی زوو ته‌واوبوون بووه.\nئارام دوای ژنهێنان\nئارام دوای ژن هێنانیش ئارام توانی ته‌نیا ماوه‌ی چه‌ند مانگێك له خه‌یاڵ دوور بكه‌وێته‌وه. ده‌ست پێده‌كاته‌وه و ده‌كاته‌وه و سه‌رجێی له‌گه‌ڵ هاوسه‌ره‌كه‌ی له ئێستادا نیه ئێستا ئارام ته‌مه‌نی (46) ساڵه و خاوه‌نی ژماره‌یه‌ك منداڵیشه، به‌ڵام هێشتا وازی له خه‌یاڵ نه‌هێناوه و هیچ چێژێك له په‌یوه‌ندی هاوسه‌رگیریی له‌گه‌ڵ خێزانه‌كه‌ی وه‌رناگرێت.\nڕێنمایكاره‌كه‌ی ئارام ده‌ڵێت: ئارام هه‌زار ژنی به خه‌یاڵ هێناوه، چۆن به ڕاستی له‌گه‌ڵ یه‌ك ژن چێژ ده‌بینێت. له ئێستادا ئارام هه‌ستی بۆ هاوسه‌ره‌كه‌ی نه‌ماوه، ئه‌گه‌رچی هیچ كێشه‌یه‌كی ئۆرگانییان نیه.\nڕێنماییه‌كانی ده‌روونناس بۆ ئارام:\nحاڵه‌ته‌كه‌ی ئارام پێی ده‌وترێت ئالووده‌بوونی جنسی، یان ئاڵۆشبوون. ئه‌مه به‌هۆی په‌روه‌رده‌و سیسته‌می خێزانه‌وه ئارام تووش بووه. هاوڕێكانی له ته‌مه‌نی 11 ساڵیدا فێری ئه‌و حاڵه‌ته‌یان كردووه. ئه‌گه‌ر به شێوه‌یه‌كی كه‌م ئارام ئه‌و خه‌یاڵانه‌ی هه‌بوایه. به‌لای ده‌روونناسانه‌وه ئاسایی بوو، به‌ڵام ئه‌م دۆخه‌ی ئارام كاریگه‌ری بۆ دوای ژنهێنان هه‌یه‌و زیان به مێشك و ئه‌ندامه‌كان‌و په‌یوه‌ندییه‌كانیشی ده‌گه‌یه‌نێت.\nبۆیه وا باشتره له ته‌مه‌نی مێرد منداڵیه‌وه كوڕ و كچ فێری هه‌ندێك زانیاری تایبه‌ت بكرێت بۆ ئه‌وه‌ی تووشی ئه‌و كێشه‌یه‌ی ئارام نه‌بن، ئارام له سنوور لایداوه. ئه‌مه له سه‌ره‌تای لاوییه‌وه ده‌توانرێ باشتر ئه‌م حاڵه‌ته چاره‌سه‌ر بكرێت.\n1ـ ده‌بێت هاوسه‌ره‌كه‌ی ئارام به هاوكاری ڕێنماییكاری ده‌روونی یارمه‌تی ئارام بدات بۆ ئه‌وه‌ی له‌و ئالووده‌بوونه ڕزگاری ببێت.\n2ـ ئارام له‌به‌رئه‌وه‌ی له ژینگه‌یه‌كی داخراو په‌روه‌رده‌بووه. باشتر وایه بۆ گۆڕینی چوارچێوه‌ی بیركردنه‌وه‌ی سه‌فه‌رێكی ده‌ره‌وه بكات.\n3ـ به‌شداری پێكردنی ئارام له خولی ڕاهێنانه‌وه‌ی خێزانی بۆ ئه‌وه‌ی بگه‌ڕێته‌وه بۆ دۆخی ئاسایی.


دوای مردنی نەوشیروان موستەفا ، ڕاستییەکان باشتر دەبینرێن: | Zaher Baher\nدوای مردنی نەوشیروان موستەفا ، ڕاستییەکان باشتر دەبینرێن:\nوەکو برادەرێك لە پۆستێکیدا بۆ مردنی نەوشیروان موستەفا نوسیبووی ” ئەوەندە فرمێسکی ڕاست و درۆ بۆ مردنی نەوشیروان موستەفا لە فەیسبوکدا ڕێژراوە، مایکرۆسۆفت خەریکە ئاو دەیبات” .\nئەو برادەرە ڕاستدەکات، لە دکتۆر و مامۆستای زانکۆوە تا خوێنەوار و نەخوێنەوار و ڕۆژنامەوان و سیاسییەکان و مشەخۆرەکان … هەر هەمووی کەوتنە شین و شەپۆڕ بە نوسینی وتار و هەڵبەست و پەخشانە هەڵبەست. دیارە ئەمانە نە لە ڕاستیی کەسایەتی و چالاکی سیاسیانەی نەوشیروان موستەفاوە بوو نە لە بەهێزی و بە توانایی خۆشیانەوە بوو . بەڵکو ئەمانە بەڵگەیەکن ، ڕاستییەك زیاتر دەردەخات کە ئێمە چەند گەلێکی کڵۆڵین، چەند میللەتێکی لاوازین ، چەند سیاسیی و ڕۆژنامەوان و نوسەرێکی فاشلین، چەند تاکێكی [فەرد] گەوجێنراو لاواز و جێی بەزەیین ، چەند خاكێکی بێ پیت و بڕشتین کە ئەم خاکە بە هاوکاری دین و کوڵتوری نەتەوەیی و پەروەردە و پێگەیاندنی توڕەهات و سەقەت ، بە باڵادەستی حیزب، نەیتوانی کە دەیەکی[ یەك کەس لە دە کەس ] ئەو تاکانەشی کە دروستیان دەکات، سەربەخۆ و بن.\nهاوکاتیش ئەم خاک و میللەتە توانی دەیەها سەرکردە ، دەیەها حیزب درروست بکات ، دەیەها شەڕ بەرپابکات ، ئەمبەرەوبەری دەیەها حکومەت بکات . باوەڕناکەم بە بەراورد بە کەمی نفوسی کورد لە باشورردا، هیچ میللەتێك ئەوەندەی ئێمە سەرکردەو حیزبی ، هەر وەکو بڕکەی بێستان، هەڵخستبێت ، هیچ وڵاتێک و هیچ میللەتێك ئەوەندەی ئێمە ناسۆری چێشتبێ ، ئەزموونی شەڕی دیتبێ ، بەڵام لەگە ئەوەشدا بە دەگمەن سەرکردەیەکی هەڵخستبێ ، کە خائین نەبووبێت، کە بەکرێگیراو نەبووبێت ، کە ماڵوێرانکەر نەبووبێت.\nمردنی نەوشیروان موستەفا ئەوەی زیاتر سەلماند ئەم میللەتە، ئەم خاکە ، ئەم فەردەی ئەم گەلە ، هێشتا زۆر ، زۆر ، ساڵانێکی دووروو درێژیان ماوە تاکو لەسە پێی خۆی بوەستێت . تازە پاش ئەم هەموو ئەزموونە ترش و سوێرانە ، پاش ئەم هەموو شین ئەشكانە ، پاش ئەم هەموو کارەسات و وێرانکاریانە ، پاش ئەم هەموو ئەزموونە فاشلانە …. پاش ئەم هەموو …….تازە ئامانجی خۆیان، فریاڕەسی خۆیان ، ئومێدی داهاتوی خۆیان بە سەرکردەیەکەوە ، بە حیزبێکی ئایندەوە، دەبەستنەوە .\nئای کە دڵم ژان دەکات بۆ ئەو خەڵکە . تەنانەت ئەو” سەرکردە خاکیە هەژاردۆستەش” ئەویش لە ماوەی 8 ساڵدا نەیتوانی کە یەکێك، تاکە یەکێك پەروەردە بکات کە جێی خۆی بگرێتەوە ، ئیدی دەبێت چۆن چاوەڕوانی گۆڕان –ی لێ بکرێت. هەیهوو هەیهوو. تەنها شتێکی باش کە کردبێتی ئەوە بوو کە ‘دانی’ بۆ دواکەوتووانی نەدا، کە شەڕ دژی بارزانی یا یەکێتی هەڵگیرسێنن. جگە لەمە کەسێك ناتوانێت تەنها شتێكی باشی ئەم ” سەرکردە باشە” بڵێت کە لە هەموو ژیانی ” خەباتیا” کردبێتی . من نامەوێت لیستێکی دووروو درێژتان بۆ ڕەشبکەمەوە ، لە کاتێکدا کە ئەو’ شەیتان دەستی لێهەڵگرتووە’ .\nتکایە بمبورن دۆستانی گۆڕان و کەس و کاری ئەو پیاوە، بە تایبەت منداڵەکانی گەر ئەم قسەیەی من بریندارتان بکات ، بەڵام ئەوە هەقەتە.\nلە کۆتاییدا دەتوانم بڵێم وەک چۆن خەڵکانێك قوربانی دەستی نەوشیروان موستەفا بوون ، ئەویش خۆی قوربانی دەستی بزوتنەوەی کوردی و سیاسەتی ڕەشی کوردایەتیی و ئەو بزوتنەوەیە بوو.\nPrevious postمردنی نەوشیروان موستەفا\nNext postشیینکردن یاخود ڕشانەوە!!


١٠ رۆژ قەدەغەی هاتووچۆ راگه‌یه‌نرا\nلیژنەی باڵای تەندروستی و سەلامەتیی نیشتمانیی عێراق بە سەرۆکایەتیی مستەفا کازمی، سەرۆکوەزیرانی عێراق کۆبووەوە و بڕیاریدا، بەهۆی جەژنی قوربانەوە قەدەغەی هاتووچۆی تەواوەتی لە 30-7-2020 تاوەکو رۆژی 9-8-2020 رابگەیێندرێت.\nهاوكات لیژنه‌ی باڵای سه‌لامه‌تی و نیشتمانیی عێراق ئه‌مڕۆ یه‌كشه‌ممه بڕیاریدا، سه‌رجه‌م نۆرینگه تایبه‌ته‌كان به‌روی نه‌خۆشه‌كاندا بكرێته‌وه، هه‌روه‌ها بڕیاردراوه كارئاسانیش بۆ هێنانی ئۆكسجین له ئوردنه‌وه بكرێت.\nبه‌گوێره‌ی به‌یاننامه‌یه‌كی لیژنه‌ی باڵای سه‌لامه‌تی و نیشتمانی عێراق، بڕیاردراوه كه كارئاسانی بۆ هێنانی ئۆكسجین له‌سنوری نێوان عێراق و كوه‌یت بكرێت، بۆئه‌وه‌ی بتوانرێت پێداویستی نه‌خۆشخانه‌كان پڕبكرێنه‌وه.\nلیژنه‌ی باڵای سه‌لامه‌تی و نیشتمانی ئه‌وه‌شی خستوه‌ته‌ڕو، بڕیاریشیانداوه، سه‌رجه‌م نۆرینگه تایبه‌ته‌كان به‌روی نه‌خۆشدا بكه‌نه‌وه، به‌ڵام پێویسته ره‌چاوی رێنماییه‌كانی خۆپارێزی بكه‌ن.\nژمارەی تووشبوانی کۆرۆنا بەرزبووەوە\nجێگری پارێزگاری به‌سرا: ١٨ ته‌نكه‌ر ئۆكسجین له‌لایه‌ن هه‌رێمی كوردستانه‌وه گه‌یشته نه‌خۆشخانه‌كان\nهۆکاری سەردانەکەی کازمی بۆ واشنتۆن ئاشکرا دەبێت


یاریزانێكی ناودار له ژنێك ده‌دات و پۆلیسیش ده‌یگرێت\n:: PM:04:49:18/05/2020 \nرۆژنامه‌یه‌كی به‌ریتانیایی بڵاوی كردووه‌ته‌وه، پۆلیسی به‌ریتانیا یاریزانێكی دیاری ئه‌و وڵاته‌ی گرتووه به‌هۆی ئه‌وه‌ی له ژنێكی داوه.\nپێگه‌ی "ئه‌لعه‌ره‌بیه" ئه‌مڕۆ دووشه‌م 18ی ئایار بڵاوی كردووه‌ته‌وه كه له رۆژنامه‌ی "زه سه‌ن"ی به‌ریتانی وه‌رگرتووه، پۆلیسی به‌ریتانیا یاریزانی دیاری وڵاته‌كه‌ی "كالۆم هۆدسۆن- ئۆدوی"ی گرتووه به‌تۆمه‌تی ئه‌وه‌ی له ژنێكی داوه و ئازاری داوه.\nزیاتر روونی كردووه‌ته‌وه، ئۆدوی كه یاریزانی هه‌ڵبژارده‌ی ئینگڵته‌رایه بۆ تۆپی پێ، دوێنێ یه‌كشه‌م شه‌ڕی له‌گه‌ڵ ژنێك كردووه و لێی داوه، به‌جۆرێك ئازاری داوه كه ژنه‌كه بۆ نه‌خۆشخانه گوازراوه‌ته‌وه.\nدوای لێكۆڵینه‌وه ده‌ركه‌وتووه ژنه‌كه له‌لایه‌ن ئه‌و یاریزانه‌وه لێی دراوه\nپۆلیسی متروپۆلیتان به رۆژنامه به‌ریتانییه‌كه‌ی راگه‌یاندووه، دوێنێ پۆلیس ئاگادار كرایه‌وه كه ژنێك ته‌ندروستی خراپ بووه و كه‌وتووه، بۆیه داوای ئه‌مبۆڵانس كراوه تا بیگه‌نێته نه‌خۆشخانه. دوای لێكۆڵینه‌وه ده‌ركه‌وتووه ژنه‌كه له‌لایه‌ن ئه‌و یاریزانه‌وه لێی دراوه.\nئه‌وه‌شی راگه‌یاندووه كه پۆلیس یاریزانه‌كه‌ی گرتووه و لێكۆڵینه‌وه له رووداوه‌كه ده‌كات، به‌ڵام تا ئێسته هۆی شه‌ڕی ژنه‌كه و ئه‌و یاریزانه دیار نییه.\nئۆدوی كه ته‌مه‌نی 19 ساڵه، له خولی ئینگلیزیدا به‌شداریی له 17 یاریی كردووه به‌رله‌وه‌ی ڤایرۆسی كۆرۆنا بڵاو ببێته‌وه و دواتر خوله‌كه هاته وه‌ستان. هاوكات ساڵی رابردوو له‌گه‌ڵ باڵی لاوان به‌شداریی له یارییه نێوده‌وڵه‌تییه‌كاندا كردووه. تا ئێسته‌یش له سێ یاریی له‌گه‌ڵ هه‌ڵبژارده‌ی به‌ریتانیا به شداری كردووه.\nسبەی دیاردەیەكی گەردوونی لە هەرێمی كوردستان ڕوو دەدات\nبۆ ئەوانەی رەچاوی رێنوێنییە تەندروستییەکانی دژ به كۆرۆنا ناکەن\nئەمڕۆ ڕۆژی جیهانیی پاسکیلسوارییە\nئه‌و هونه‌رمه‌ندانه‌ی به‌هۆی هۆشبه‌ر و ده‌ستدرێژی رووبه‌ڕووی دادگا بوونه‌وه


بڕیاره ئیسرائیل و فه‌ڵه‌سـتینیـیه‌کان له واشنتن ده‌ست به وتووێژه‌کانی ئاشتی بکه‌نه‌وه\nڕۆژی پـێـنجشه‌ممه ڕێبه‌رانی ئیسرائیلی و فه‌ڵه‌سـتینی له واشنتن کۆده‌بنه‌وه و ئه‌مه ده‌بێته یه‌که‌م وتووێژی ڕاسـته‌وخۆی نێوانیان له دوای نزیکه‌ی 2 سـاڵدا.\nوه‌زیری ده‌ره‌وه‌ی ئه‌مه‌ریکا هێله‌ری کلنتن سه‌رپه‌رشـتی دانوسـتاندنه‌کانی نێوان سه‌رۆک وه‌زیری ئیسرائیل بنیامین ناتانیاهو و سه‌رۆکی فه‌ڵه‌سـتینیـیه‌کان مه‌حمود عه‌باس ده‌کات. کاربه‌ده‌سـتانی ئه‌مه‌ریکایی ده‌ڵێن ئه‌وان هیوادارن له ماوه‌ی سـاڵێـکدا به ڕێـکه‌وتنێـک بگه‌ن.\nڕۆژی چوارشه‌ممه هه‌ردوو به‌ڕێزان ناتانیاهو و عه‌باس وابه‌سـته‌یی خۆیان به هه‌وڵه‌کانی ئاشـتی نیشـان دا، ئه‌مه‌ش دوابه‌دوای کۆبوونه‌وه‌یان به جیا له‌گه‌ڵ سه‌رۆکی ئه‌مه‌ریکا باراک ئۆباما له کۆشـکی سـپی.\nبه‌ڕێز ئۆباما گوتی ئه‌و به وریایی‌یه‌وه گه‌شبینه که‌وا ده‌کرێت به ئاشـتی بگه‌ن. گوتیشی هه‌ردوولا ده‌زانن ئه‌و گۆمان و باوه‌ڕ به یه‌کتری نه‌کردنه‌ی چه‌ند سـاڵه‌ی نێوانیان ناکرێت له شه‌و و ڕۆژێـکدا بڕه‌وێته‌وه.\nله‌گه‌ڵ ئه‌مانه‌شـدا کۆسپه‌کان له به‌رده‌می پـرۆسه‌ی ئاشـتی ده‌مێنـنه‌وه، له‌وانه هه‌ڕه‌شه‌کانی توندوتیژی، وه‌کو ئه‌وه‌ی له ماوه‌ی دوو ڕۆژی ڕابردوودا به‌دی کرا که له ئه‌نجامی جوته هێرشێـکدا 4 ئیسرائیلی کوژران. کۆمه‌ڵی چه‌کداری حه‌ماسی فه‌ڵه‌سـتینی به‌رپـرسیارێتی خۆی له هه‌ردوو هێرشه‌که ڕاگه‌یاند، وه هه‌ر ڕۆژی پـێـنجشه‌ممه به‌ڵێنیان دا له هێرشه‌کانیان به‌رده‌وامبن. ئیسرائیلیش له به‌رامبه‌ردا ئاستی گرتنه‌به‌ری ڕێوشـوێنی توندی ئاسایشی زیادکردووه.


گوتەبێژی وەزارەتی دەرەوەی پۆڵەندا: رێگە بە تێپەڕینی هیچ کۆچبەرێک نادەین | KURDPLAT\nگوتەبێژی وەزارەتی دەرەوەی پۆڵەندا: رێگە بە تێپەڕینی هیچ کۆچبەرێک نادەین\nکوردپلات 11/12/2021 01:59:00 م ليست هناك تعليقات\nگوتەبێژی وەزارەتی دەرەوەی پۆڵەندا بێلاڕووس بە بەکارهێنانی کۆچبەران تۆمەتبار دەکات و دەڵێت، ئەو دۆخەی ئێستا نەدەبوو ئەگەر ئەو وڵاتە بەو شێوەیە مامەڵەی لەگەڵ کۆچبەران نەکردایە. هەروەها دەڵێت، هیچ ئاسانکارییەک بۆ کۆچبەران ناکەن و رێگە نادەن تێپەڕن.\nلوکاس جاسینا، گوتەبێژی وەزارەتی دەرەوەی پۆڵەندا بە تۆڕی میدیایی رووداوی راگەیاند: "تەنیا سنووری چاودێریی شنگن سنوورەکانی نێوان بێلاڕووس و پۆڵەندایە، بۆیە ئێمە چاودێریی سنوورەکان دەکەین لەجیاتی ئەڵمانیا و تەواوی ئەندامانی یەکێتیی ئەوروپا. ئێمە دژی کۆچبەرە هەژارەکان نین کە لەلایەن بێلاڕووسەوە فێڵیان لێدەکرێت بەڵکو دژی ئەو پێشێلکارییانەین کە بێلاڕووس دەیانکات، ئەوە سنووری خۆمانە و مافی خۆمانە بیپارێزین".\nگوتەبێژی وەزارەتی دەرەوەی پۆڵەندا بە جەختکردنەوە لەوەی هەموو سنوورەکان داخراون گوتی : "سنووری ئێمە بەڕووی کۆچی نایاساییدا داخراوە بۆ ئەوەی رێگە نەدەین هیچ کەسێک بە نایاسایی بپەڕێتەوە. ئێمە رێگەیان پێنادەین. کاتێک کەسێک بە نایاسایی دێتە بەردەم دەرگاکەت پێویستە دایبخەی و ئێمەش ئەوە دەکەین. ئەوانەی دێنە سنوورەکانمان دەبێت بە یاسایی بێن. سنوور داخراوە و رێگە بە تێپەڕینی کۆچبەری نایاسایی نادەین".\nلوکاس جاسینا دەڵێت "ئەوانەی لەسەر سنوورەکانن لەلایەن بێلاڕووسەوە وەک هێرشێکی رێکخراو نێردراونەتە سەر سنوورەکانمان، ئەو چەند هەزار کۆچبەرە لەلایەن حکومەتی بێلاڕووسەوە هاندراون و سەرپەرشتیی کراون بۆ ئەوەی بێنە سنوورەکانمان".\nدەقی هەڤپەیڤینەکە لەگەڵ لوکاس جاسینا، گوتەبێژی وەزارەتی دەرەوەی پۆڵەندا\nرووداو: لەگەڵ ئەڵمانیا رێککەوتوون کە رێگە بە کۆچبەران نەدرێت دەربازی نێو سنوورەکانتان ببن؟\nلوکاس جاسینا: یەکەم، ئەڵمانیا ناتوانێت چاودێری سنوورەکانی بکات چونکە ئێمە ناوچەی شنگنمان هەیە. تاکە سنووری دەرەکیی یەکێتیی ئەوروپا لەو ناوچەیە، سنووری نێوان پۆڵەندا و بێلاڕووسە. ئێمە بەرگریی لەو سنوورە دەکەین، هەم لە پێناو پۆڵەندا، ئەڵمانیا و هەموو وڵاتانی دیکەی یەکێتیی ئەوروپا. ئێمە دژی کۆچبەرانی هەژار بەرگری لەم سنوورە ناکەین کە لە لایەن بێلاڕووس و لۆکاشینکۆی سەرۆکییەوە فریودراون، بەڵكو ئێمە لە دژی دووژمنکارییە نایاساییەکەی بێلاڕووس بەرگری دەکەین.\nرووداو؛ ئێوە سنوورەکان ناکەنەوە؟ ئەو کۆچبەرانەی لەنێوان پۆڵەندا و بێلاڕووسن هەر لەوێ دەمێنن؟\nلوکاس جاسینا: هەموو سنوورەکان. سنوورەکەشمان بەڕووی کۆچی نایاساییدا داخراوە. کەس رێگە بە کەسی دیکە نادات بە نایاسایی لە سنوورەکانیان بپەڕنەوە. ئێمە نامانەوێت ئەو کەسانە بێنە نێو سنوورەکەمانەوە. کاتێک لە ماڵی خۆتی، دەرگاکەت دادەخەیت، ئێمەش هەمان شت دەکەین. ئەگەر ئەو خەڵکە بچنە خاڵە سنوورییەکان، دەتوانن بپەڕنەوە. بەڵام هیچ شتێک نەگۆڕدراوە. ئێمە رێگە بە هاتنی کۆچبەرانی نایاسایی نادەین. وەکو هێرشێکی رێکخراو، خەڵک لەلایەن بێلاڕووسەوە نێردراوە. هەزاران کۆچبەر لەوێن. کە هەموویان لەلایەن بەرپرسانی بێلاڕووسەوە سەرپەرشتیی کراون بۆ ئەوەی بچنە سەر سنووری پۆڵەندا.\nرووداو: پەیامی ئێوە بۆ ئەو کۆچبەرانەی لەسەر سنوورن چییە؟\nلوکاس جاسینا: پەیامی ئێمە بۆ هەموو ئەو کۆچبەرانەی لە دیوی بێلاڕووسن، ئەوەیە: مەیێن، ئێمە رێگە بە هاتنەناوەوەتان نادەین. ئێوە بە نایاسایی لە سنوور دەپەڕنەوە. ئێوە قوربانیی دەستی لۆکاشینکۆن. ئەم کەسە و بەردەستەکانی، هەموو پارەی ئێوەیان برد. هەموو شتەکانتانی لێ بردن و ئێوەیان ناردووەتە رێگەی نەگەڕانەوە. هیچ دەروازەیەک بۆتان نابێت.\nرووداو: ئێستا چەند کۆچبەر لەسەر سنوورەکانی نێوان پۆلەندا و بێلاڕووسن؟\nلوکاس جاسینا: هیچ کۆچبەرێک لە دیوی سنووری ئێمە نین بەڵکوو لە دیوی بێلاڕووسن. ئێمە هێڵێکی سنووریمان لە نێوان وڵاتەکانماندا هەیە. ئەو کۆچبەرانە لەسەر خاکی بێلاڕووسن لە نێوان هەردوو وڵاتمان. ئەوە زۆر گرنگە، چونکە واتای ئەوە دەگەیێنێت کە تەنیا بێلاڕووس لێیان بەرپرسە. ئێمە ناتوانین بیانژمێرین، چونکە بێلاڕووس رێگەی ئەوەمان پێنادات. هەروەها ئێمە دیپلۆماتکاری پێویستمان لەوێ نییە، چونکە بێلاڕووس پەیوەندییەکانی لەگەڵ ئێمە تێکداوە. بەڵام هێندەی ئێمە ئاگادارین ژمارەیان لە چوار هەزار کەس زۆر زیاترە. بێگومان من تەنیا باسی ئەوانە دەکەم کە لە رێگەی کامێراکانەوە دەیانبینین، واتە ئەو خەڵکەی کە هەوڵیانداوە بە رۆژ لە سنوورەکەمان بپەڕنەوە. رەنگە کۆچبەری زیاتر هەبن، زانیارییش هەیە کە ژمارەیەکی زۆریشیان لەسەر شەقامەکانی شاری مینسکی پایتەختی بێلاڕووسیان.\nرووداو: ئەو کۆچبەرانە بەتایبەتی ژنان و منداڵان لە دۆخێکی زۆر خراپدان. ئێوە دەرگا ناکەنەوە بۆ رێکخراوە مرۆییەکان هاوکارییان بکەن یان میدیا کە نزیکیان بکەون؟\nلوکاس جاسینا: هەر کەسێک لەسەر خاکی پۆڵەندا بێت، دەتوانێت پشت بە حکومەت و رێکخراوە پۆڵەندییەکان ببەستێت، بەڵام زۆربەی ئەو خەڵکە لە دیوی بێلاڕووسن. هیچ رێگەیەکمان نییە تا هاوکارییان بکەین. ئێمە هەوڵدەدەین کە کاروانی مرۆیی بنێرینە بێلاڕووس بۆ ئەوەی یارمەتییان بدەین، بەڵام بێلاڕووس رێگەی بە چوونەنێوەوەی یارمەتییەکانمان نادات بۆ نێو خاکەکەی. بێلاڕووس دەتوانێت لە باشترکردنی ئەم دۆخەدا بەشدار بێت.\nرووداو: ئێوە رێگەتان بە میدیاکانیش نەداوە 3 کیلۆمەتر نزیکی سنوور ببن\nلوکاس جاسینا: بەڵێ، چونکە ئێمە شڵەژانی دۆخەکەمان ناوێت. ئەوە سنوورە، ململانێیە، دراوسێکەمان وڵاتێکە کە رێز لە خەڵکی سڤیل ناگرێت، ئێمە نامانەوێت رۆژنامەڤانەکان و کارمەندە مرۆییەکان ببنە قوربانی. بەڵام زۆربەی ئەو خەڵکەی کە پێویستیان بە یارمەتییە، لەسەر سنووری بێلاڕووسن. رەنگە باشتربێت لەو بارەیەوە پرسیار لە بێلاڕووس بکەی بۆ ئەوەی پێت بڵێن بۆچی رێگە بە دەربازبوونی ئەو یارمەتییە نادەن.\nرووداو: ڤیدیۆ بڵاوبووەتەوە کە کۆچبەران ئەشکەنجە دراون، دەنگی تەقە دەبیسترێت، خەڵک بریندراە. لایەنی بێلاڕووس دەڵێن ئەوە پۆلیسی پۆڵەندایە تەقە دەکەن. پۆلیسی پۆڵەندا چۆن هەڵسوکەوت لەگەڵ کۆچبەران دەکەن؟\nلوکاس جاسینا: ئەوە درۆیە. ئەوە درۆیە. پاسەوانی سنووریی پۆڵەندا رێگەی بە کۆچبەرانی نایاسایی نەدا بێنە نێو سنوورەکانمان. هەموو وڵاتێک مافی ئەوەی هەیە بەرگری لە سنوورەکانی بکات. ئەوەش ئەو شتەیە کە ئێمە دەیکەین. ئەو دۆخە دروستنەدەبوو ئەگەر وڵاتی بێلاڕووس ئەو خەڵکەی بە شێوازێکی تیرۆریستانە نەگواستبانەوە بۆ سنوورەکەمان.\nرووداو: ئەگەر کۆچبەرێک سنوورەکەتان بپەڕێنێت ئێوە چۆن دەیگەڕێننەوە؟\nلوکاس جاسینا: پاسەوانی سنووری ئێمە و پاسەوانی سنووری لاتڤیا وەکو هەموو ئەو پاسەوانانەی سنوور هەڵسوکەوت دەکەن کە لەسەر سنوور هەوڵدەدەن کۆچبەرە نایاساییەکان بووەستێنن. ئەوان بەهەموو شێوەیەک و بە بەکارهێنانی هەموو ئەو چەکەی پێیاندراوە سنوور دەپارێزن بە پێی یاسای پۆڵەندی و یاسای نێودەوڵەتی.\nرووداو: خەڵک برسیەتی، سەرمایانە، بریندارن و منداڵیان تێدایە. ئێوە وڵاتێکن لەنێو یەکێتی ئەوروپا. یەکێتیی ئەوروپا هەمیشە بانگەشەی مافی مرۆڤ دەکات و قبوڵناکات مافی مرۆڤ پێشێل بکرێت، یەکێتی ئەوروپا بۆ یارمەتیی مرۆیی خۆی گەیاندووەتە وڵاتانی دیکەی جیهان بەڵام لەسەر سنووری خۆیان رێگەدەدات دۆخی ئەو خەڵکە بەو شێوەیە بێت، ئەوە دووفاقی نییە؟\nلوکاس جاسینا: یەکێتیی ئەوروپا پاڵپشتیی تەواوی پۆڵەندا دەکات وەکو یەکێک لە ئەندامانی خۆی، هەروەها پاڵپشتیی تەواوی بەرگریکردنی ئێمە لە سنوورەکانمان دەکات. ئەو خەڵکە لە دۆخێکی زۆر خراپدان، بەڵام ئەوان لەنێو سنووری بێلاڕووسدان، ئەوە کۆتایی پرسیارەکەیە کە دەبێت لە حکومەتی بێلاڕووس بکرێت کە بۆچی ئەو خەڵکەی خستووەتە ئەو دۆخە خراپە.\nرووداو: ئەو دۆخە تاوەکو کەی بەردەوام دەبێت؟ تاوەکو کەی کۆچبەران لەسەر سنوور بن؟\nلوکاس جاسینا: دوو مانگ لەمەوبەر من گەشبین بووم و پێموابوو کە بەڕێز لۆکاشینکۆ ئەم شتە پێش هاتنی زستانێکی سەخت بۆ ئەو ناوچەیە رادەوەستێنێت. بەڵام بە بۆچوونی من، ئەم دۆخە ناوەستێنرێت ئەگەر بەڕێز لۆکاشینکۆ بڕیارنەدات بیوەستێنێت. ئەوە دەمێنێتەوە سەر بڕیارەکەی. ئەگەرێک هەیە کە ئێمە بتوانین گەشتە ئاسمانییەکان لە وڵاتانی وەکو عێراق، سعودیە، دوبەی و تورکیا بۆ بێلاڕووس بووەستێنین. ئەوە داواکاریی ئێمەیە بۆ خەڵکی ئەو وڵاتانە کە گەشت نەکەن بۆ بێلاڕووس. ئەوان فریوتان دەدەن، ژیانتان دەکەوێتە مەترسییەوە، هیچ کەسێک ناتانگەیێنێتە نێو سنووری پۆڵەندا بەو جۆرە.\nرووداو: ئەوە بووەتە بڕیار؟ گفتوگۆتان لەگەڵ کێ کردووە بۆ ئەوەی گەشتە ئاسمانییەکان رابگیرێن؟\nلوکاس جاسینا: بۆ هەموو ئەو وڵاتانەی کە خەڵک لێیانەوە گەشت دەکات بۆ مینسک؛ ئەوان لە فڕۆکەخانەی هەوڵێرەوە گەشت دەکەن، لە بەغدا، عەمان، بەیرووت و ئیستانبووڵەوە گەشت دەکەن. وەکو گەشتیار مەڕۆن بۆ مینسک. گەشت نەکەن بۆ بێلاڕووس و بڕوا بەو خەڵکە مەکەن کە دەڵێن لە بێلاڕووسەوە دەتوانن بچنە پۆڵەندا و یەکێتیی ئەوروپا. هیچ کەس رێگە بە چوونەنێوەوەتان نادات."\nرووداو: ئێوە لەگەڵ حکومەتی عێراق یان ئەو وڵاتانەی باستکرد گفتوگۆتان کردووە؟ گەشتەکانیان رادەگرن؟ داوای چیتان لە عێراق کردووە؟\nلوکاس جاسینا: وەزیرەکەمان کۆبوونەوەی لەگەڵ وەزیرانی هەموو وڵاتانی ئەو ناوچەیەدا کردووە: مەولوود چاوشئۆغلۆ، وەزیری دەرەوەی تورکیا لە پۆڵەندا بوو، ئێمە قسەمان لەگەڵ وەزیرانی دەرەوەی عێراق، ئوردن و سعودیەشدا کردووە. باڵیۆز و شاندەکانی ئەو وڵاتانە سەردانی وەزارەتی دەرەوەمانیان کردووە. پەیامەکەشمان زۆر روون بووە: بیوەستێنن. ئەوە بڕیاری ئەوان دەبێت. ئێمە چاوەڕێی ئەو بڕیارە دەکەین. بەڵام ئەگەر نەتوانن ئەوە بکەن، ئەوا هاوکاریی بەردەوامبوونی دۆخەکە دەکەن. ئێمە چاوەڕێی بڕیاری هاوبەشەکانمان دەکەین.\nرووداو: عێراق بڕیاری داوە گەشتی ئاسمانی لە عێراق و هەرێمی کوردستانەوە بەرەو مینسک راگرێت؟\nلوکاس جاسینا: نەخێر، هێندەی من ئاگاداربم ئەوان ئەو کارەیان نەکرووە. لە داهاتوودا گفتوگۆ لەنێوان پۆڵەندا، عێراق و یەکێتیی ئەوروپادا دەبێت. هێندەی من بزانم، عێراق کۆنسوڵخانەی بێلاڕووسی داخستووە کە زۆر هاوکار بوو لە دابینکردنی ڤیزا بۆ ئەو خەڵکە. ئێمە چاوەڕێی بڕیارێکی ئەرێنی دەکەین لە وڵاتانی وەکو عێراق و ئەوانی دیکە.\nرووداو: بەو مانایە تاوەکو ئیستا وەڵامی ئەرێنیتان لەو وڵاتانە وەرنەگرتووە لە راگرتنی گەشتە ئاسمانییەکان بەرەو مینسکی بێلاڕووسیا؟\nلوکاس جاسینا: هیچ کەس نەیگووتووە بەڵێ یان نەخێر. ئێمە لەسەر ئەمە قسەیان لەگەڵ دەکەین، بەڵام تا ئێستاش گەشتە ئاسمانییەکان لەو هەرێمەوە بەردەوامن.\nرووداو: ئەمڕۆ سەرۆکوەزیرانی پۆڵەندا لەگەڵ بەرپرسانی یەکێتیی ئەوروپا قسەیکردووە، پۆڵەندا داوای چی لە یەکێتیی ئەوروپا کردووە؟\nلوکاس جاسینا: ئێمە داوامانکردووە کە لووتکەیەکی بەپەلەی ئەوروپی ئەنجامبدرێت و بڕیارێکی بەپەلە لەسەر فراوانکردنی سزاکان بەسەر بێلاڕووسدا بدرێت. چارلس میشێل، سەرۆکی ئەنجوومەنی یەكێتیی ئەوروپا ئەمڕۆ بە تەواوی پاڵپشتیی خۆی بۆ پۆڵەندا دەربڕی لەکاتی کۆبوونەوەی لەگەڵ سەرۆکوەزیرانی پۆڵەندا. هەروەها هەمان هەڵوێستمان لەلایەن ئورسولا ڤۆندەر لاین و سەرکردەکانی دیکەی یەکێتیی ئەوروپاوە پێگەییشتووە. ئێمە چاوەڕێی لووتکەیەکی ئەوروپی و بڕیارێک دەکەین. ئێستا ئەمە بابەتێکی گفتوگۆکانە لە نێوان وڵاتانی یەکێتیی ئەوروپا.\nرووداو: بێلاڕووس رایگەیاندووە ئەگەر سزایان بەسەردا بسەپێندرێت کاردانەوەیان دەبێت، خۆتان ئامادەکردووە بۆ سیناریۆکانی بێلاڕووس؟\nلوکاس جاسینا: یەکەم: بەرگریکردن لە سنوور، بەهێزتر و بەهێزتر، هەموو رۆژێک. دووەم: جیهان لەبارەی درۆکانی بێلاڕووس ئاگادار دەکەینەوە. سێیەم: لە پەیوەندیدا دەمێنینەوە لەگەڵ هاوبەشەکانمان لە یەکێتیی ئەوروپا و ناتۆ بۆ پاراستنی سنوورە هاوبەشەکانمان.\nرووداو: مەترسی شەڕ هەیە لەسەر سنوور لەنێوان ئێوە و بێلاڕووس؟\nلوکاس جاسینا: ئەم ململانێیە، شتێکی راستەقینەیە و ئێمەش دەزانین کە پێویستە لەسەرمان بەرگریی لە سنوورەکانمان بکەین. ئێستا ئەوە ئامانجی سەرەکیمانە.\nرووداو؛ بەومانایە ئێوە خۆتان ئامادەکردووە بۆ ئەگەری پێکدادانی سەربازیش؟\nلوکاس جاسینا: بەڵێ، ئەم شتە ئێستا روودەدات و رەنگە لە چەند رۆژی داهاتووشدا شتێکی لەو شێوەیە رووبدات.


دیالۆگ لە زمانی کوردیدا | بینه‌ر\nسه شنبه ۲۳ دی ۱۳۹۹ - ۲۱:۰۶\nفیلمی کوردی » تێبینی تایبه‌تییه‌کان » س.ت » سینه‌ما\n❖ ماستەری ئەدەبی شانۆیی\nفەرەیدوون محەمەدزادە- سەقز\n“کۆمەڵگا گەشە ناکا مەگەر ئەوەی پرسیارگەلی بنەڕەتی لە خۆی بکا.”\nنوسەر بە پێی ئەزموون و زانستی کەمی خۆیەوە، بابەتێک ئەخاتە بەرچاوی خوێنەران و چەندین پرسیار دێنێتە ئاراوە و خۆیشی تا ئەو جێگا کە بتوانێت و ئاستی خوێندنی یاری بکا، وڵام ئەداتەوە. بە دڵنیایەوە ئەم بیروڕایە هەڵەی تێدایە و کەم و کووڕی زۆرە. لە خوێنەران و بیرمەندان داوا ئەکەم لە سەر ئەم بابەتە و ئەو پرسیارانە بدوێن و بیخەنە بەر لێکۆڵینەوە تا هەموومان زیاتر بە ئاگادار بین و ئاستی زانیاریمان بەرز بکەینەوە.\nلەگەڵ ئەیوب گوڵکار هاوڕێی سینەماکارم لە سەر فیلمنامەیەک بە زمانی کوردی کارمان ئەکرد. فیلمنامە نووسرا. چوارچێوەی چیرۆک و کەسایەتیەکان داڕێژرا. لە ڕەواڵەتدا هەموو شتێک ڕێک و پێک بوو بەڵام کاتێ کە دەقەکەمان ئەخوێندەوە و خۆمان لە جێگای کەسایەتییەکان دائەنا پەیمان پێ‌برد، لە ڕووی دیالۆگەوە کێشەی زۆرە. دیالۆگەکان لە زاری کەسایەتییەکاندا خۆش نەبوو. باشتر وایە بڵێم دیالۆگ نەبوو. کەوتینە بیر کردنەوە و تێڕامان کە کێشە لە کوێدایە؟ بۆ ئەو دیالۆگانە سفت و سۆڵ نین؟ ئەمە لە حاڵێکدا بوو کە ئەمانزانی دیالۆگی شانۆیی لەگەڵ وت و وێژی ڕۆژانەدا جیاوازی هەیە.\nئاسایی‌ترین پێناسە بۆ دیالۆگ ئەوەیە کە دیالۆگ وەکوو کایەی تێنسی سەر مێز وایە. تۆپ، ڕەستەکانە کە لە بەینی دوو یاریزان دێت و دەچێ. دیالۆگی شانۆیی باری دراماتیکی هەیە. بۆ وێنە دیالۆگی شانۆیی کورتە. دەستەواژە و چەمکی ئەدەبی تێدایە. ڕاستەوخۆ نییە، پڕە لە ئاماژە و هێما؛ وێنەییە. نۆرەی تێدا ڕەچاو ئەکرێ واتە کەسێک دیالۆگ ئەڵێ دوای ئەوە نۆرەی کەسێکی ترە. دیالۆگی شانۆیی چیرۆک ئەگێرێتەوە. کەمتر دوبارە ئەکرێتەوە. لە ڕووی ناوەڕۆکەوە یەکگرتووە، بەڵام وت و وێژی ئاسایی پەرش و بڵاوە. لە وت و وێژی ڕۆژانەدا ڕەنگە کەسێک هەر بڵێ و ئەوانی‌تر بێ دەنگ بن. پڕە لە دوبارە و دوبارە، هیچ وێنەیەک بەدی ناکا، چیرۆکی نییە. یەکسەر دەچێتە سەر بابەتەکە و بێ لادان لە بابەتەکە قسە ئەکە و …\nگەڕاین بە دوای نموونەدا. زۆر فیلمان دی بە زمانی فارسی کە پڕ بوو لە دیالۆگی پتەو. بۆ وێنە فیلمی ” ابد و یک روز” بەڵام لە فیلمە کوردییەکاندا وا نەبوو. پەیمان برد فیلمە باشە کوردییەکان ڕاشکاوانە بێ دیالۆگن. گرینگترین نموونەکان فیلمەکانی بەهمەنی قوبادی بوو کە ئەوانیش دیالۆگی شانۆیی نەبوو و زۆرتر ژیانی ڕاستەقینە و قسەی کەسایەتییەکان بوو تا دیالۆگی سینمایی. زانیمان سینماکارە کوردەکان چۆن نەیانتوانیوە دیالۆگ بۆ کەسایەتییەکان دابنێن ڕوویان کردۆتە وێنە و تەنانەت پلەیەکیش چوونەتە پێشەوە و ڕوویان کردووە لە ژانری سووریال و خۆیان لە ڕیال کە پڕە لە دیالۆگ دوور گرتووە.\nلە ئەدەبی کوردیدا گەڕاین و لە ئاکامدا تێگەیشتین گەورەترین گەنجینەی زمانی کوردی، شێعرە و ئەوەی کە لە شێعری کوردیشدا گرینگە، وەسف و پێداگوتنە. بە دەگمەن دیالۆگ یان تەنانەت وت و وێژ ئەبینین. ئەگەریش ببێ ئەوەندە کەمە کە نەیتوانیوە بچێتە نێو کومەڵگاوە و پوێن پێی خوی دابکوتێ و بتوانێ بچێتە نێو کاری شانۆ و فیلمەوە. ڕۆمان لە ئەدەبی کوردیدا کەمە، شانۆنامە و فیلمنامە کە هەر زۆر بە دەگمەن.\nپرسیارگەلێک درووست بوو:\n– ئایا زمانی کوردی خۆی لە وتنی دیالۆگدا کێشەی هەیە؟\n– ئایا زمان بۆ خۆی ئەتوانێ دیالۆگ پێک‌هێنەر یان نادیالۆگی بێ؟\n– ئایا زمانەکان بە یەک ئەندازە توانایی دیالۆگیان هەیە؟\n– زمان بۆ ئەوەی بتوانێ دیالۆگ بڵێ ئەبێ چی بکا؟\n– بۆ ئەوەی دیالۆگ لە نێو کۆمەڵگادا جێگەی خۆی بدۆزێتەوە ئەبێ چ کارێک بکرێ؟\nدیالۆگ دیاریی مودێڕن بوونە، کاتێ کە مرۆڤ چەکی دانا و وتی بێن بە یەکەوە گفتگۆ بکەین.\nلە بنەڕەتدا زمان هەر بۆ دیالۆگ هاتووە. زمان دروست بووە تا مرۆڤ بتوانن بە یەکەوە پەیوەندی دروست بکەن. کە وایە زمان و دیالۆگ دوو سەری یەک دارن.\nزمانەکان بە درێژایی مێژوو گۆڕانکاریان بە سەردا هاتووە. یەکێ لە هۆکاری ئەو گۆرانکاریانە ئەوەیە کە زمانی کۆن و سەرەتایی توانایی دیالۆگی کەم بووە. دیالۆگ ئاسانکاری گەرەکە. زمانێکی ئەوێ کە بە ئاسانی لە دەمدا بسووڕێت. بۆ وێنە زمانی فارسیی پەهلەوی یان زمانێک کە لە ئەدەبی کۆن و کلاسیکی فارسیدا هەیە بۆ مرۆڤی ئەمڕۆ لە دەمدا دژوار هەڵ‌ئەسووڕێت و توانایی دیالۆگی کەمە. هەر بەو بۆنەوەیە کە زمانی فارسی زۆرێک لە چەمک و دەستەواژەکانی سەرەکی خۆی بە درێژایی مێژوو لە دەس داوە و ئاسانتر و ڕەوانتر کراوە. بۆ ئەوە خەڵک بتوانن دیالۆگی پێ دروست بکەن. زمانی کوردیی وتار و نووسین واتە زمانی پێوەر بە درێژایی مێژوو کەمترین گۆڕانکاری بە سەردا هاتووە ڕەنگە بەو بۆنەوەیە کە وتنی دیالۆگ لەم زمانەدا ئەوەندە دژوارە. ئەگەرچی زمانی کوردی لە نووسیندا لە زۆربەی زمانەکانی‌تر ئاسانتر و یاساهەڵگرترە، چی ئەوترێ هەر ئەوەیش ئەنووسرێ بەڵام لە وتندا سەختە. زمانی کوردی بۆ ئەوەی لەم سەخڵەتییە رزگاری بێ، زاراوەی زۆری لێ دەرهاتووە. شایەد هۆی زۆربوونی ئەو زاراوانەیش هەر بۆ دیالۆگ بووە.\nهۆکاری دووەم ئەوەیە هەر زمانێک کە لە سەری کار بکرێ، ڕۆمان وداستان و شێعر و فەلسەفە و دەقی زانستی پێ بنووسرێ و زۆر کاری لە سەر بکرێ توانا و هێزی دیالۆگیشی زیاتر ئەبێ. دیالۆگ نە تەنیا لە ئەدەب بەڵکوو لە پرسە کۆمەڵایەتی و سیاسی و فەرهەنگییەکانیشدا زۆر گرینگە. نەتەوەیەک کە دیالۆگ نەزانێ ناتوانێ ماڤی خۆی بسێنێ. ئەوەی وا دیالۆگ باشتر ئەزانێ لە سیاسەتدا براوەیە. ئەوەیش نەزانێ بە دیالۆگ بەرانبەرەکانی ببەزێنێ، ئەیدۆڕێنێ. دیومانە لە شارێکی فارسدا لە نێو شەقامدا دوو کەس بە یەکەوە دەمبۆڵەیان دێ. ئەم قسەیەک ئەکا ئەو یەکی دیکە. ئەم ئەو، ئەم ئەو. وەکوو کایەی تێنسی سەر مێز، ئەوەندە دیالۆگ ئەکەن تا کێشەکە چارەسەر ئەکەن. بەڵام لە ناو کوردەواریدا دوو کەس لەجێگایەکدا دەمبۆڵەیان بێ، دوای دوو قسە کار ئەکێشێتە هەڵمەت و لێدان.\nیەکێکی‌تر لەو گۆڕانگاریانە وا بە سەر زماندا هاتووە بۆ ئەوەی دیالۆگ ئاسانتر بگۆترێ ئەوەیە کە زمانی گفتگۆ واتە زمانی شەقام لە زمانی نووسین جیا بووەتەوە. بەم جۆرە کە زمانی شەقام بۆ ئەوەی کە بتوانێ ئاسانتر مەبەستی خۆی بگەیەنێ و بە مانایەکی‌تر بتوانێ دیالۆگ بکا هەم پۆخت کراوە هەم وشەکان پاش و پێش کراوە و هەم گۆڕاوە. بۆ وێنە لە زمانی فارسی لە نووسین‌دا ئەڵێی: “آن لیوان را بە دست من بدە.” بەڵام لە وتاردا ئەڵێی: اون لیوانو بدە من.” پیتێک کە وتنی سەختە جێگای خۆی داوە بە پیتێک کە وتنی ئاسانترە و جیا لەوە جێگەی وشەکانیش پاش و پێش ئەبێ و وشەیەک کە وتنی قورسە ئەسڕێتەوە. لە زمانی کوردیشدا زمانی ئاخاوتن سادەترە لە زمانی نووسین. ئەو زمانە سادەیە زاراوە جۆربەجۆرەکانە. کاتێک ئەم زاراوانە لە یەک شوێندا بە یەک ئەگەن بۆ ئەوەی لە زمانی یەکتر بە باشی تێبگەن روو ئەهێنن بۆ زمانی پێوەر. زمانی پێوەریش هەر ئەو زمانی نووسینەیە. کاتێ کە زاراوەکانی‌تری زمانێک وەکوو فارسی، بە یەک ئەگەن بە زمانی پێوەری نووسین بە یەکەوە قسە ناکەن بەڵکوو بە زمانی پێوەری ئاخاوتن کە زمانێکە کە خەڵکی تاران قسەی پێ ئەکەن پێکەوە ئەدوێن. کێشە، نەبوونی زمانی پێوەری ئاخاوتنە کە تەواوی زاراوەکانی کوردی قسەی پێ بکەن.\nکێشەیەکی‌تر کە لێرەدا درووست بووە ئەوەیە کە زمانی ئاخاوتنی کوردی لە زاراوە جۆربەجۆرەکاندا تێکەڵاوی زمانەکانی‌تر وەکوو فارسی و عەرەبی و تورکی بووە. هەر بەو بۆنەوە وتاربێژ بۆ ئەوەی خۆی دوور بگرێ لە وشەی زمانەکانی ترەوە لە کاتی ئاخاوتندا، زمانی خۆی لە زمانی نووسین نزیک ئەکاتەوە و هەر بەو ڕادەیەش وشەکان و ڕەستەکان قورس ئەبن و توانایی دیالۆگیان لاوازتر ئەبێتەوە. کەوایە زمانی کوردی لەم بابەتەوە بۆ ئەوەی بتوانێ دیالۆگ بکا ئەبێ زمانی ئاخاوتن لە زمانی نووسینی پێوەر جیا بکاتەوە و زمانێکی پێوەری ئاخاوتن کە ئاسان و ڕەوان قسەی پێ بکرێ دابین بکا، کە ئەتوانێ یەکێک لە زاراوەکانی زمانی کوردی یان شێوەیەکی نوێ بێ.\n– ئایا زمانێک کە خەڵکانێکی زۆرتر قسەی پێ دەکەن لە بواری دیالۆگدا پتەوترە؟\n– ئایا زمانێک بۆ خۆی لە بواری وتندا واتە شێوەی دەربڕین ئەتوانێ دیالۆگ ئاسانتر بڵێ تا زمانێکی تر؟\n– شێوازی نووسین تا چ ڕادەیەک لە سەر دیالۆگ ئەتوانێ کاریگەری ببێ؟\nلە ڕاستیدا دیارە زمانێک کە کۆمەڵێکی زیاتر لە خەڵک قسەی پێ بکەن توانایی دیالۆگی زیاترە. وشە و دەستەواژەی زیاتری هەیە تا زمانێک کە خەڵکێکێ کەمتر قسەی پێ دەکەن. لە جوابی پرسیاری دووهەم من ئەوەم بیستووە کە دوو کەس کە بە زاراوەی کورمانجی بە یەکەوە گفتگۆ ئەکەن گفتگۆکەیان زۆر درێژەی نابێ و بە کورتی تەواو ئەبێ واتە ئەڵێن زاراوەی کورمانجی توانایی دیالۆگی کەمە. وادیارە زاراوەی کەلهۆڕی دیالۆگ رەوانتر ئەڵێ تا زاراوەی سۆرانی و سۆرانی ڕەوانترە تا کورمانجی.\nمرۆڤی سەرەتایی خەتی بزماری داهێنا. خەتی بزماری وەکوو خەڵکی سەرەتایی تیژ بوو. ئەم خەتە بە گشتی لە هێڵ درووس بووە. خەت یەک لایەنیە، یەک رەهەندە. ئەوە لە حاڵێکدایە خەتی ئەمڕۆ لە ڕوو(سە‌تح) درووس بووە. لە بازنە، لە چوار گۆشە لە سێ گۆشە. دوو ڕەهەند نیشان ئەدات مرۆڤ گەشەی کردووە. ئەگەر خەت بگا بە سێ ڕەهەند ئەوە گەشەیەکی زیاترە. یەک ڕەهەند دیالۆگ ناکا. توند و تیژە. هەر خۆی ئەبینێ و هەر خۆی قەبووڵە بەڵام دوو ڕەهەند ڕوانگەی گەورەترە. حەز بە گفتگۆ ئەکا. ئەوەیش نیشان ئەدات بە درێژایی مێژوو تەنانەت لە خەتیشدا گۆڕانکاری بەرەو گفتگۆی زیاتر واتە دیالۆگ چووەتە پێشەوە.\nشێوەی فۆنتی لاتین و ئارامی و ڕۆژهەڵاتی دوور بەناوبانگترین شێوەی نووسین لە دنیای ئەمڕۆدایە. مەبەست شێوەی نووسێن لە بواری وێنەدایە. ئەم سێ شێوەی نووسینە بنەمای خۆی لە خەت و ڕوو(سەتح) وەرگرتووە. شێوەی لاتین زۆر بە ڕاشکاوی لە بازنە، چوارگۆشە و سێ گۆشە درووست بووە. شێوەی ئارامی و ڕۆژهەڵاتی دوور ئەگەرچی ڕوو(سەتح)یشی تێدایە بەڵام خەتی زۆرتر تێدایە. پێشتر وتمان خەت تەک ڕەهەندییە ڕەنگە بەو بۆنەوە کە مرۆڤی ڕۆژئاوا زۆر بە ئاسانی ئەتوانێ دیالۆگ بکا و مرۆڤی ڕۆژهەڵات ناتوانێ. بگرە هەر ئەوەیە شتگەلێک وەکوو چوونە ناو خەڵوەت و دوورپەرێزی لە ڕۆژهەڵاتدا زۆرترە تا ڕۆژئاوا. ڕۆژهەڵات لەگەڵ خۆ قسە کردن واتە مۆنۆلۆگە تا گفتگۆی دوو یان چەن کەسی واتە دیالۆگ. سیاسەتوانانی بەناوبانگ لە ڕۆژئاواوە هاتوون بەڵام لە ڕۆژهەڵاتدا مرۆڤی ئایینی و دوورەپەرێز فەراوانن.\nکێشەیەکی تر کە لە نەبوونی دیالۆگەوە پێک دێ هەڵە تێگەیشتنە. بە هەڵە تێگەیشتن زۆر زۆر خراپترە لە تێنەگەیشتن. زمان ئەگەر نەتوانێ چەمکی خۆی ڕاست و ڕێک بگەیەنێ هەڵە تێگەیشتن درووست ئەبێ.\nجەماورێک ئەڵێن ئەوەی کە شانۆکاران و سینماکاران لە نووسینی دیالۆگ بە زمانی کوردی کێشەیان هەیە هی ئەو شتانە نیە وا لێرەدا باس کرا بەڵکوو هۆکارێکی تری هەیە. هۆکاری ئەوەیە کە ئەوان زمانی کوردی واتە زمانی زگماکی خۆیان بە باشی نازانن. ئەگەر زمانەکە بە باشی بزانن و سەرەتا زمان بە گشتی فێر بن و دوای ئەوە بێنە سەر نووسینی دیالۆگ ئەو کات ئەتوانن دیالۆگی دراماتیک و ڕێک و پێک بنووسن. لە تەواوی دنیادا هەوەڵ و پێش لە هەموو شتێک منداڵ لە قۆتابخانەوە زمانی نووسین و خوێندن بە زمانی دایکی خۆی فێر ئەبێ دوای ئەوە کە زمان بە گشتی فێر بوو ئەو جار لە بوارە جۆربەجۆرەکاندا وەکوو سینما، شانۆ و… کەڵکی لێ‌وەر ئەگرێ. بەرهەمێک کە بەم جۆرە بێتە ئاراوە پتەو، بێ کێشە و سەرنج‌ڕاکێش ئەبێ.\nبینه ر, پارێزگای کوردستان, سقز, سینما, فەرەیدوون محەمەدزادە, کردستان


جه‌نه‌رال مۆتۆرز و فۆرد و كرایسله‌ر ته‌واوی كارگه‌كانی له ئه‌مریكا داخست – ئۆتۆمبێل\nسەرەتاهەواڵجه‌نه‌رال مۆتۆرز و فۆرد و كرایسله‌ر ته‌واوی كارگه‌كانی له ئه‌مریكا داخست\nجێنراڵ مۆتۆرزسلایدەرفۆردهەواڵ 2020/03/20\nلە بەرواری 2020/03/20 لە 9:20 pm\nئۆتۆمبێل ـ لوقمان غه‌فوور\nهه‌رسێ كۆمپانیای گه‌وه‌ری پیشه‌سازی ئۆتۆمبێل له دیترۆیت له گه‌ڵ فراوانبوونی بڵاوبوونه‌وه‌ی كۆرۆنا ڤایرۆس (COVID-19) كارگه‌كانیان داخست له‌سه‌رتاسه‌ری ئه‌مریكا.\nبه‌پێی راپۆرتێكی ئێن بی سی كۆمپانیاكانی جەنرال مۆتۆرز و فۆرت و كرایسله‌ر له‌به‌ر سه‌لامه‌تی گیانی كارمه‌نده‌كانیان كه 212 هه‌زار كارمه‌ند و ئه‌ندازیار و ته‌كنیككاره له ئه‌مریكا، داخستنه‌كه به پێویست ده‌زانن.\nهه‌روه‌ها كۆمپانیای فۆرد له لێدوانێكدا بۆ سی ئێن ئێن ئه‌وه‌ی خسته‌ڕوو كه له پلانیاندایه هه‌ردوو لقی مه‌كسیك و كه‌نه‌دا به كاتی دابخه‌ن بۆ ماوه‌ی چه‌ند هه‌فته‌یه‌ك.\nهه‌روه‌ها كۆمپانیای كرایسله‌ر رایگه‌یاند، كه له‌ئه‌مریكای باكور كاره‌كانیان هێدی هێدی ئه‌وه‌ستێنن تا كۆتایی مارس.\nباس له‌وه‌شده‌كات داخستنه‌كه كاریگه‌ری گه‌وره‌ی ده‌بێت له‌سه‌ر 25 لقی كارگه‌كه‌یان و 150 هه‌زار كرێكار و كارمه‌ند.\nكۆمپانیای جەنرال مۆتۆر 11 كارگه و فۆرد 8 كارگه و كرایسله‌ر 6 كارگه‌ی ئۆتۆمبێلی هه‌یه.\nرۆری جامبل سه‌رۆكی یه‌كێتی كرێكارانی ئۆتۆمبێله‌كان به ئێن بی سی نیوزی وت: “له‌پێناو سه‌لامه‌تی گیانی كارمه‌ند و خێزانه‌كانیان داخستنه‌كه به‌باش ده‌زانین، پێمانوایه له ئاینده‌یه‌كی نزیكدا هه‌موویان ئه‌گه‌ڕێنه‌وه سه‌ر كاره‌كانیان”.\nرۆژی 19ی ئازار كۆمپانیای فۆرت كارگه‌ی سه‌ره‌كی داخست له میشیگان ئه‌ویش دوای ئه‌وه‌ی یه‌كێك له كرێكاره‌كانی تووشی كۆرۆنا ڤایرۆس بوو بوو.\nبه‌پێی دانییل باربۆسا وته‌بێژی كۆمپانیاكه دیاریش نییه تا كه‌ی ئه‌م داخستنه به‌رده‌وام ده‌بێت.\nبه‌پێی راپۆرتەکەی ئێن بی سی كه‌پته‌ڵ ماركێت، ئاستی به‌رهه‌مهێنانی ئۆتۆمبێل به‌هۆی كۆرۆنا ڤایرۆسه‌وه له ساڵی 2020 به‌رێژه‌ی 16% دابه‌زێت و فرۆشتنیش له ئه‌مریكا به‌رێژه‌ی 20% فرۆشیان دابه‌زێت.\nكۆرۆنا ڤایرۆس گروپێكن له ڤایرۆسه درمییه‌كان و ئه‌توانن ببنه هۆی زیانگه‌یاندن به كۆئه‌ندامی هه‌ناسه، له ته‌شه‌نه‌سه‌ندی ڤایرۆس “سارس”ی ئاساییه‌وه سه‌ریهه‌ڵداوه كه بۆ ساڵی 2002 ده‌گه‌ڕێته‌وه. ئه‌م ڤایرۆسه به‌به‌رده‌وامی خۆی نوێده‌كاته‌وه، تا له ئه‌نجامدا له‌دیسێمبه‌ری 2019 ڤایرۆسێكی نوێ-ی كۆرۆنا سه‌ریهه‌ڵدا به‌ناوی “سارس – كۆرۆنا ڤایرۆس 2” له‌شاری وۆهان-ی كه‌رتی هێبی وڵاتی چین، بۆیه هه‌ندێك سه‌رچاوه به ڤایرۆسی وۆهان ناویده‌بات.\nئۆتۆمبێل پێگە ئەلكترۆنییەكانی تایبەت بە بواری ئۆتۆمبێل، وێنەو تۆماری دزە پێكراوی نوێترین بەرهەمی كۆمپانیای فۆردیان بڵاوە پێكردووەكە بەرهەمێكی ناوازەی گەنجانە...


ترامپ و محه‌مه‌د بن سه‌لمان ئێران به مه‌ترسی ده‌زانن - Mehr News Agency\nلە دیدارێکدا لە کۆشکی سپی؛\nترامپ و محه‌مه‌د بن سه‌لمان ئێران به مه‌ترسی ده‌زانن\nناسەی هەواڵ: 3933589 - Wed 15 March 2017 - 19:07\nڕاوێژکاری باڵای شای سعوودییه ڕایگه‌یاند که دۆناڵد ترامپ و محه‌مه‌د بن سه‌لمان له سه‌ر ئه‌م بابه‌ته‌ی که ئێران مه‌ترسی بۆ ناوچه‌که‌یه هاوڕان.\nبه ڕاپۆرتی ئاژانسی مێهر له ئه‌لنه‌شره، محه‌مه‌د بن سه‌لمان له دواین ڕاگه‌یه‌ندراوی خۆی ئاماژه‌ی به چه‌ند ته‌وه‌رێکی دیداره‌که‌ی له‌گه‌ڵ سه‌رۆک کۆماری ئه‌مریکا کرد.\nبه پێی ئه‌م ڕاپۆرته، ئه‌و له‌مباره‌وه ڕایگه‌یاند: دۆناڵد ترامپ و محه‌مه‌د بن سه‌لمان له سه‌ر ئه‌م بابه‌ته‌ی که ئێران مه‌ترسی بۆ ناوچه‌که‌یه هاوڕان.\nئه‌و هه‌روه‌ها زیادی کرد: دانوستانه‌کانی نێوان هه‌ر دوو لا گۆڕانکارییه‌کی گه‌وره له نێوان هه‌ر دوو وڵاته.\nڕاوێژکاری باڵای بن سه‌لمان وتی: ئه‌م دیداره هه‌موو کاره‌کانی برده‌وه سه‌ر جێگه‌ی دروستی خۆی، په‌یوه‌ندییه‌کانی ڕیاز و واشنتۆن له هه‌موو ڕووێکه‌وه، چ سیاسی، سه‌ربازی و ئابووری له باشترین ئاست دایه.\nپاگه‌نده‌کانی به‌رپرسانی سعوودی و ئه‌مریکایی بۆ ئه‌وه ده‌گه‌ڕێته‌وه که ئێران له ناوچه‌که‌دا به‌ربه‌ستێکی گه‌وره‌یه له به‌رده‌م تیرۆریسته‌کانی ناوچه‌که، ئه‌و تیرۆریستانه‌ی که ئه‌مریکا و ڕیاز به نه‌هێنی پشتیوانیان لێده‌که‌ن.\nشایانی باسه، ترامپ له کاتی هه‌ڵبژاردنه‌کان وتی: سعوودییه‌کان به هۆی پشتیوانی ئه‌مریکاوه ڕۆژانه یه‌ک ملیار دۆلار سوود ده‌که‌ن، ده‌بێت ئه‌وان باجی ئه‌م پشتیوانییه‌ی ئه‌مریکا بده‌ن، گه‌ر ئه‌مریکا نه‌بێت سعوودییه‌کان به‌رگه‌ی گۆڕانکارییه‌کانی ناوچه‌که ناگرن.


دادگای ئینقلابی سەقز دوو ساڵ زیندانیی تەعزیریی بەسەر هاووڵاتییەکی کورددا سەپاند\n16:46 - 23 سەرماوەز 2720\nهاووڵاتییەکی کورد بە ناوی "عیرفان مۆرتەزایی" کوڕی "عیزەتوڵڵا"، تەمەن ٣٢ ساڵ و خەڵکی سەقز لەلایەن لقی ١ی دادگای ئینقلابی ئەو شارەوە بە سەرۆکایەتی قازی "جەواد مستەفایی" بە دوو ساڵ زیندانیی تەعزیری مەحکووم کرا.\nدادگا ئەم هاووڵاتییە کوردەی بە "ئەندامیەتی لە حیزبە کوردییەکانی دژبەری حکوومەتی ئێران" تۆمەتبار کردووە و دەرچوونی ئەم حوکمە بۆ ئەم هاووڵاتییە بە پشتبەستن بە ڕاپۆرتەکانی ئیدارە ئیتلاعاتی سەقز بووە.\nئەو حوکمە ڕۆژی یەکشەممە ٢٣ی سەرماوەز بەو هاووڵاتییە کوردە ڕاگەیەندراوە.\nئەم هاووڵاتییە سەقزییە ٢١ی خەزەڵوەر بەبێ نیشاندانی بەڵگەیی یاسایی لەلایەن هێزە ئەمنییەتییەکانەوە دەسبەسەر و پاش ٤ ڕۆژ دەسبەسەری بە دانانی بارمتەی ١٥٠ ملیۆن تمەنی بە شێوەی کاتی ئازاد کرابوو.\n"عیرفان مۆرتەزایی" پێشتر ئەندامی حیزبە کوردییەکانی ئۆپۆزیسیۆنی حکوومەتی ئێران بووە و ڕەشەمەی ساڵی ٩٨ پاش گەڕانەوە بۆ ئێران ماوی ٤ ڕۆژ لە ئیدارەی ئیتلاعاتی سەقزدا دەسبەسەر بووە.\nئەم هاووڵاتییە مانگی جۆزەردان دووبارە لەلایەن هێزە ئەمنییەتییەکانەوە دەسبەسەر و پاش چوار مانگ دەسبەسەری بە دانانی بارمتە ئازاد کرابوو.